Z jadrového odpadu chcú vyrábať ekologické batérie

Nový druh batérií vydrží dodávať energiu celé tisícročia.

BRISTOL, BRATISLAVA. Rádioaktívny odpad z jadrových elektrární nemusí byť ekologickou záťažou, ktorá storočia čaká v podzemných jaskyniach na chvíľu, kým ľudstvo nájde spôsob ako sa s ňou vysporiadať. Vedci vyvíjajú technológiu, vďaka ktorej palivo poslúži ako energetický zdroj v novom type batérií. Vedci z Bristolskej univerzity majú prototyp batérie, ktorá dokáže zostatkovú radiáciu meniť na elektrickú energiu. Pri svojich experimentoch pracujú s rádioaktívnym izotopom niklu 63, ktorého žiarenie smerujú na syntetický diamant. Pri tomto procese vzniká elektrická energia, ktorú možno použiť priamo na napájanie zariadení. Hoci nehovoríme o ére mobilov a notebookov ktoré sa po celé desaťročia zaobídu bez pripojenia k elektrickej zásuvke, vedci už teraz vidia potenciál k napájaniu družíc, kardiostimulátorov či inej špecializovanej techniky. Vedci podľa magazínu Digital Trends počítajú s tým, že ako zdroj radiácie využijú rádioaktívny grafit. Len samotná Británia skladuje takmer 95 tisíc ton tohto odpadového materiálu zo svojho nukleárneho programu. Každý gram batérie, ktorá využíva izotop uhlíka C14 dokáže denne vytvoriť energiu v množstve 15J, pričom s touto energetickou výťažnosťou možno počítať na dobu 5730 rokov. Hoci ide o obmedzené množstvo energie v porovnaní s dnešnými batériami, veľkou prednosťou je dlhodobá životnosť. Batérie sa preto hodia do bezúdržbových projektov, pri ktorých sa očakáva náročná, ďalekosiahla prevádzka.


Sudcom by pomohla jasnejšia komunikácia o podstate ich práce

Iniciatíva Za otvorenú justíciu poukazuje na lacnú kritiku súdnictva zo strany politikov.

BRATISLAVA. Iniciatíva Za otvorenú justíciu si pripomína desať rokov od vydania vyhlásenia známeho ako Päť viet, zároveň sa pokúša odpovedať na otázky týkajúce sa slovenskej justície a dôvery v systém. Väčšina ľudí posudzuje justíciu, políciu i prokuratúru podľa toho, čo o nej číta. Vyhlásením Päť viet v roku 2009 sudcovia kritizovali vtedajšie autoritatívne trendy riadenia justície. „Mnohé sa zlepšilo a my sa z toho tešíme. To však neznamená, že všetko je v poriadku. Ak sme naďalej na spodku rebríčka krajín v dôveryhodnosti justície, je to doslova zlé. Máme pocit, že analýze tohto stavu sa nevenuje dostatočná pozornosť,“ píše sa v stanovisku, ktoré poskytli hovorcovia iniciatívy Za otvorenú justíciu Ján Hrubala, Elena Berthotyová a Dušan Čimo. Hoci iniciatíva priznáva, že od roku 2009 sa veľa vecí zlepšilo, niekoľko otázok ostáva podľa nich nezodpovedaných. Sami sa pokúšajú poskytnúť odpovede na otázky o mediálnom pokrývaní justície, fenoméne Harabin, kritike justície zo strany politikov či samoľúbosti sudcov voči kritike. Podľa iniciatívy nie je spôsob mediálneho spracovania výsledkov súdov ich objektívnym obrazom. „Ani sympatizantom otvorenej justície nemôžu byť a nie sú ľahostajné zjednodušujúce titulky i zjednodušujúci obsah viacerých kritických mediálnych výstupov o justícii. V nezanedbateľnej časti je to aj vinou nás, sudcov – málo sa venujeme komunikácii objasňujúcej podstatu našej práce,“ tvrdí Iniciatíva Za otvorenú justíciu. Pokiaľ ide o tzv. fenomén Harabin, pomenovaný podľa sudcu Štefana Harabina, Iniciatíva Za otvorenú justíciu sa domnieva, že dištanc od jeho metód je od časti sudcov „nemastný-neslaný“. Dištanc od jeho metód nie je podľa Iniciatívy Za otvorenú justíciu politikárčením, ale vyjadrením postoja k tomu, ako by sa sudca mal a nemal správať. „My Štefana Harabina neposielame na psychiatriu a nevymýšľame naňho hanlivé výrazy, ako vymýšľa on na svojich kolegov a kolegyne. Ak to však robí, nestrkáme hlavu do piesku,“ píše sa v tlačovej správe. Sudcovia takisto priznávajú, že politikov láka kritizovať justíciu. Problémom podľa nich nie je odborná kritika, ale lacná kritika. Problémom je aj samoľúbosť nie malej časti sudcov voči akejkoľvek kritike. Iniciatíva Za otvorenú justíciutvrdí, že ani sudcovia nie sú bezchybní a sú kritizovateľní. Bez sebareflexie sa však nepodarí pozdvihnúť dôveryhodnosť, varujú. Ďalší problém je podľa nich nízke všeobecné povedomie o tom, čo justícia vlastne je. „Kto z bežných konzumentov médií vie, že justícia je len súdna moc a jej súčasťou nie sú ani prokuratúra ani polícia. Kto vie, že v trestných veciach by za unesenie dôkazného bremena mala byť zodpovedná žalujúca prokuratúra a jej chabý výkon môže prispieť k oslobodeniu inak veľmi pravdepodobného páchateľa? Málokto,“ tvrdí iniciatíva Za otvorenú justíciu. „Prečo práve toto považujeme za dôležité? Pretože percentá ľudí, ktorí majú priame negatívne skúsenosti s prácou súdov, sa dajú spočítať na prstoch jednej ruky, kým percentá kritizujúcich trénerov justície sa počítajú v desiatkach. To je nezvratný dôkaz o tom, že väčšina ľudí posudzuje justíciu, políciu i prokuratúru podľa toho, čo o nej číta,“ píše Iniciatíva Za otvorenú justíciu s tým, že práve preto považujú vzájomné vzdelávanie sa o tom, čo je podstata súdenia, za dôležitú výzvu do budúcnosti. „Podozrenia z rôznych zákulisných hier, manipulácie súdenia a výberových konaní všetkých stupňov sú však vážne a mali by sme držať palce všetkým poctivým policajtom, prokurátorom a sudcom a tiež tým, ktorí chcú procesy zjednodušiť, otvoriť, nastaviť záväzné kritériá a minimalizovať tak riziká dosadenia svojich, ktoré zo dňa na deň nezmizli,“ dodala Iniciatíva Za otvorenú justíciu. Najvyšší súd tento týždeň publikoval čísla dôveryhodnosti justičných orgánov na Slovensku. Slovenským súdom skôr alebo úplne nedôveruje 64 percent opýtaných. Skôr alebo úplne slovenským súdom dôveruje 34 percent respondentov, dve percentá sa k problematike nevedeli vyjadriť. Spokojnosť s činnosťou Najvyššieho súdu SR vyjadrilo 48 percent opýtaných. Opak si podľa prieskumu myslí 38 percent respondentov. Dĺžku súdnych konaní považuje podľa prieskumu za najzávažnejší problém slovenských súdov 29 percent opýtaných. Závažnejším problémom je podľa respondentov len korupcia, ktorú uviedlo 33 percent opýtaných. Verejnosti ďalej podľa prieskumu prekáža nedostatok spravodlivosti v konaní (20 percent) a netransparentnosť súdnych rozhodnutí (16 percent). V prieskume 55 percent opýtaných uviedlo, že oni ani ich známi nemajú skúsenosti so slovenskými súdmi. Celkom alebo veľmi dobre sa v slovenskom právnom systéme orientuje 30 percent opýtaných. Naopak 67 percent opýtaných sa v ňom podľa prieskumu orientuje málo alebo vôbec. K týmto výsledkom sa vyjadrila aj prezidentka Zuzana Čaputová. Podľa nej sú čísla dôveryhodnosti justície stále kriticky nízke, hoci sa oproti minulosti trošku zlepšili. „Stále patríme medzi krajiny, ktorých dôvera verejnosti v súdnictvo je jedna z najnižších v rámci EÚ. Je to z viacerých dôvodov – prieťahy v konaní, kauzy, nedoriešené kauzy, nevyvodená zodpovednosť, neskoro poskytovaná spravodlivosť, ktorá už vlastne ani nie je spravodlivosťou. Toto vplýva na verejnosť, sú to dôvody, pre ktoré verejnosť neverí sudcom, prokurátorom,“ uviedla prezidentka. Podľa ministra spravodlivosti Gábora Gála (Most-Híd) čísla nie sú na takej úrovni, ktorá by ho vedela potešiť. „Vieme, že musíme zrýchliť konania, musíme ich stransparentniť, musíme zabezpečiť predvídateľnosť práva, musíme zmeniť súdnu mapu, aby sme vedeli zabezpečiť špecializáciu sudcov,“ uviedol na margo prieskumu Gál.


Brankár Brust sa má vrátiť do KHL, nie však v drese Slovana

Kanaďan v minulosti pôsobil v Bratislave.

BRATISLAVA. Barry Brust, niekdajší brankár HC Slovan Bratislava, sa zrejme vráti do Kontinentálnej hokejovej ligy (KHL) a bude chytať za Avangard Omsk. Tridsaťpäťročný kanadský veterán má v bránkovisku Avangardu nahradiť Karriho Räma, ktorý si roztrhol počas prípravy väzy v kolene a vynechá pravdepodobne až pol roka. Brust pôsobil v uplynulom ročníku vo švajčiarskej NLA v HC Fribourg-Gottéron, predtým chytal dve sezóny za bratislavský Slovan. Informácie uverejnil portál allhockey.ru.


Polášek si pochvaľuje spoluprácu s Dodigom, ostane s ním do konca roka

BRATISLAVA. Slovensko-chorvátskemu tenisovému tandemu Filip Polášek, Ivan Dodig nevyšiel grandslamový turnaj US Open podľa predstáv. Úspešná spolupráca wimbledonských semifinalistov však bude pokračovať. Polášek verí, že k titulu z turnaja Masters 1000 v Cincinnati v tejto sezóne pribudne ešte ďalšia trofej. "Na US Open sme v 1. kole dostali ťažkých súperov a americký pár Jack Sock, Jackson Withrow bol nad naše sily. Prehru sme však hodili za hlavu a ideme ďalej. Do konca roka budeme hrať s Ivanom spolu na všetkých veľkých turnajoch. Maximálne na jednej 250-ke by sa to mohlo rozdeliť, keby potreboval niekto z nás voľno. Sezóna je výborná, nie je sa na čo sťažovať. Ak by jeden, dva turnaje dopadli podobne ako ten v Cincinnati, bolo by to výborné," povedal pre TASR Polášek. V stredu začne s prípravou na daviscupový zápas so Švajčiarmi, ktorý je na programe 13.-14. septembra na antuke v AXA aréne bratislavského NTC. Tridsiaty hráč svetového deblového rebríčka si netrúfa predpovedať, kto nastúpi za Helvétov vo štvorhre, no nečaká jednoduchý zápas. "Vo švajčiarskom tíme pri absencii Rogera Federera so Stanom Wawrinkom chýbajú zvučné mená, no nominovaní hráči rozhodne nie sú slabí. Henry Laaksonen sa pohybuje okolo stovky a na viacerých grandslamoch sa ukázal v dobrom svetle, Sandra Ehrata som videl na niektorých turnajoch a hral som proti nemu aj štvorhru, má kvalitný servis. Mladý Marc-Andrea Hüsler nedávno vyhral prvý challenger."


Českí taxikári opäť protestovali v centre Prahy

Uber a Taxify podľa protestujúcich taxikárov ignorujú výzvu Andreja Babiša, aby legalizovali svoju činnosť.

PRAHA. Približne sto pražských taxikárov odštartovalo v pondelok popoludní ďalší zo série protestov proti alternatívnym taxislužbám typu Uber či Taxify. Taxikári vyrazili zo Strahova do centra metropoly, kde krúžili okolo Lazarskej ulice. Následne sa presunuli na magistrálu, kde demonštráciu ukončili po 19.00 h. Ďalšia protestná akcia je naplánovaná na štvrtok, informoval spravodajský portál Novinky.cz. Podľa hovorcu pražskej polície Tomáša Hulana zadržali policajti pri proteste jedného taxikára pre neuposlúchnutie výzvy úradnej osoby. Pomalou jazdou blokovali pražskí taxikári najskôr Lazarskú ulicu a jej okolie, kde sa tvorili kolóny áut a električiek. Pre protest odklonil dopravný podnik aj viacero električkových liniek. Taxikári dočasne obmedzili aj dopravu na ulici Legerova a zablokovali tiež pravý jazdný pruh pri hlavnej stanici v smere na mestskú časť Prahu 7. Protest ukončili na magistrále po 19.00 h. Niekoľko z taxikárov sa však následne vydalo do Argentínskej ulice v Prahe 7, pričom situáciu riešila polícia. Obdobné protesty usporiadali pražskí taxikári už pred dvoma týždňami. Na pondelňajšej akcii sa však v porovnaní s nimi zúčastnilo menej taxikárov, ktorí zároveň avizovali, že nebudú blokovať dopravu v okolí Staromestského námestia, kde občania prišli privítať českých olympionikov. Pondelňajšiu akciu zvolalo Združenie českých taxikárov, ktoré spoluorganizovalo protesty aj v uplynulých týždňoch. Spoločnosti ako Uber či Taxify podľa protestujúcich taxikárov ignorujú výzvu českého premiéra v demisii Andreja Babiša (ANO), aby legalizovali svoju činnosť. Český minister dopravy v demisii Dan Ťok chce zároveň presadiť širšiu novelu zákona o taxislužbe, ktorá vyrieši situáciu okolo služieb typu Uber. Príprava a schvaľovanie novely by mala trvať asi rok.


Taiwanská armáda nacvičuje reakciu na útok Číny

TCHAJ-PEJ. Taiwanské ozbrojené sily sa podieľajú na cvičení, ktoré simuluje inváziu čínskej armády. Akcia sa koná vo štvrtok na južnom pobreží Taiwanu a je súčasťou cvičenia, ktorého cieľom je prezentovať schopnosť armády reagovať na útok v oblasti Taiwanského prielivu. Čína považuje Taiwan za svoje územie. Na akcii sa zúčastňujú aj útočné vrtuľníky, stíhačky, tanky a vojaci. Na ciele umiestnené na mori strieľajú rakety. Tamojšie ministerstvo obrany vyhlásilo, že spoločné cvičenie armády, námorníctva a letectva testuje pripravenosť ostrova v súvislosti s vojenskou hrozbou zo strany Číny.


Kolumbia sa bude brániť pred hrozbami z Venezuely

Vojenské cvičenia venezuelskej armády sú nebezpečné, uviedol minister.

BOGOTA. Kolumbijský minister zahraničných vecí Carlos Holmes Trujillo vyhlásil, že jeho krajina je "pripravená" brániť sa voči hrozbám zo strany Venezuely po tom, ako venezuelský prezident Nicolás Maduro Kolumbiu obvinil, že sa snaží vyvolať vojenský konflikt. Informovala o tom vo štvrtok agentúra AFP. Trujillo v stredu povedal, že kolumbijské úrady sa nepoddajú provokácii, ale sú pripravené brániť zvrchovanosť a mier Kolumbijčanov. Lídri rozpustených Revolučných ozbrojených síl Kolumbie (FARC) minulý týždeň odmietli mierovú dohodu uzavretú v roku 2016 a vyhlásili, že sa znova ujímajú zbraní. Maduro v utorok kolumbijskú vládu obvinil, že odmietnutie dohody zo strany lídrov FARC-u využíva na vyprovokovanie konfliktu s Venezuelou. Maduro takisto nariadil, aby venezuelská armáda bola v pohotovosti pre prípad možného útoku zo strany Kolumbie, a ohlásil vojenské cvičenia na hraniciach medzi oboma štátmi, ktoré sa majú začať 10. septembra. Trujillo uviedol, že vojenské cvičenia venezuelskej armády sú priamou "hrozbou" pre Kolumbiu a stabilitu v regióne, napísala agentúra Reuters. "Je to hrozba, ktorá odráža pretrvávajúce zlé kroky Madurovej vlády vedúce ku krízovým situáciám," povedal Trujillo. "Je to hrozba, ktorá sa netýka len Kolumbie, ale stability a pokoja v celej oblasti," dodal minister. Trujillo tvrdí, že Madurov diktátorský režim podporuje na venezuelskom území prítomnosť teroristických organizácii z rôznych častí sveta. Prezident Kolumbie Iván Duque v júli obvinil Venezuelu, že ochraňuje kolumbijské povstalecké skupiny. Išlo o reakciu na Madurovo vyhlásenie, že príslušníci niekdajších Revolučných ozbrojených síl Kolumbie (FARC) sú vo Venezuele. Kolumbia a Venezuela majú spoločnú viac ako 2200 kilometrov dlhú hranicu. Medzi oboma krajinami sú v poslednom období časté konflikty a neudržiavajú diplomatické vzťahy, pripomína Reuters.


Nebezpečná križovatka v Bratislave zmizne, začala sa jej prestavba

BRATISLAVA. V hlavnom meste existuje viacero úsekov, ktoré vodičom denne strpčujú život. Jeden taký má byť už čoskoro minulosťou. Reč je o križovatke Mierová - Hraničná, v mestskej časti Ružinov. Do jej prestavby sa pustila fínsko-slovenská developerská spoločnosť YIT, ktorá 500 metrov od križovatky stavia rozsiahly projekt Nuppu. Celkovo by v ňom malo vzniknúť až 800 bytov, čo zahustí dopravu v okolí. Križovatka, v ktorej sa v uplynulých rokoch stalo viacero nehôd, má byť bezpečnejšia vďaka jej rozšíreniu aj pridaniu semaforov. Práce sa začali v máji a obmedzenia potrvajú do septembra. Momentálne sa z Mierovej ani Gagarinovej nedá odbočiť na Hraničnú, vodiči musia ísť obchádzkou, ktorá vedie cez obytnú štvrť na Kladnianskej a Strachanovskej ulici. Obmedzenia sa týkajú aj chodcov, ktorí musia celú križovatku obchádzať. Čo všetko sa teda zmení? Primárne ide o bezpečnejšie odbočovanie na Hraničnú, ako aj o presunutie zastávky hromadnej dopravy v smere od centra ešte pred križovatku, pred budovu Centra pre liečbu drogových závislostí. V tomto úseku sa cesta rozšíri a ostane zachovaný aj autobusový pruh. Aktuálne dochádza k prekladaniu inžinierskych sietí a výmene a presúvaniu stĺpov trakčného vedenia. Vodiči by mali počas špičky počítať s kolónami, celý úsek môžu obísť aj po Gagarinovej a Kaštieľskej. Podľa spoločnosti YIT Slovakia ide o prvú etapu, v ďalších by malo dôjsť k oprave zničenej vozovky na Hraničnej, v celej šírke od Mierovej po Mlynské nivy. Pribudnúť by tiež mal ďalší pruh v napojení na Gagarinovu.


Fico nevylúčil, že ich kandidát na banskobystrického župana vzíde z radov primátorov

Premiér bude rešpektovať rozhodnutie koaličných partnerov o postupe pri župných voľbách.

ŽIAR NAD HRONOM. Predseda vlády SR a strany Smer Robert Fico v piatok nevylúčil, že kandidát strany na post predsedu Banskobystrického samosprávneho kraja (BBSK) v tohtoročných voľbách bude pochádzať z radov starostov a primátorov miest stredného Slovenska. Podľa Fica sú voľby na úrovni vyšších územných celkov (VÚC) iné ako spolupráca na vládnej úrovni, a preto nemôže automaticky a asi ani nebude platiť, že trojkoalícia bude v každom kraji postupovať spoločne, pretože každý má svoju vlastnú politickú stratégiu. Zároveň podotkol, že bude rešpektovať rozhodnutie koaličných partnerov o postupe pri voľbách do VÚC. Čo sa týka koalície, zatiaľ došlo podľa jeho slov len k dohode o jednokolových voľbách. "Stratégia, pokiaľ ide o nominovanie kandidátov, ešte nie je stanovená, ale už prichádza čas, myslím si, že február bude taký dátum, keď každý budeme musieť prísť a povedať, toto je náš kandidát," dodal Fico. Smer bude podľa jeho slov podporovať takého kandidáta, ktorý bude vo vzťahu k Európskej únii hodnotovo aj profesionálne tvrdým zrkadlom voči tomu, čo dnes Banská Bystrica a región má. "V Banskobystrickom kraji je veľmi veľa dobrých primátorov a starostov, prečo by sme neuvažovali aj týmto spôsobom," dodal premiér.


DETSKÁ RUBRIKAMenej srsti, väčší apetít. Kanadský sphynx spotrebuje viac energie ako iné mačky

Plešatá potvora. Ani by som sa jej nedotkol. Vyzerá, akoby ju niekto obrátil naruby. Podobnými poznámkami ľudia častujú mačky z plemena sphynx. To sú tie holé stvorenia, ktoré na prvý pohľad nemajú na tele jediný chĺpok. Ich telo je v porovnaní s iným plemenami asi o štyri stupne teplejšie. Na jeho vyhriatie pre chýbajúcu srsť vynaložia oveľa viac energie. Ľahko si to však vykompenzujú tým, že viac zjedia. Ešte stále panuje presvedčenie, že boli len hračkou v rukách človeka, ktorý tak dlho krížil všetky možné mačacie plemená, až sa mu podarilo stvoriť vráskavé potvorky bez srsti. Nie je to pravda, nahé mača sa okotilo bez ľudského zásahu. Až ku vzniku čistého plemena sphynx dopomohli aj šľachtitelia. Kanadské sphynxy sú v mnohom podobné svojim chlpatým príbuzným. Aj ony sú hravé, rady sa túlia a vyhrievajú v blízkosti svojho pána. Nahé mačence chovali už Aztékovia. Príbeh kanadského sphynxa sa začal písať v roku 1966 v Toronte, kde sa čiernobielej mačke Elizabeth narodilo jedno úplne holé mačiatko – samček Prune. V zvieracej ríši nie je ničím zvláštnym, keď sa potomkovia opäť spária so svojimi rodičmi. A tak sa Prune skrížil s Elizabeth, ktorá vrhla sedem ďalších mačiatok, z nich štyri boli opäť nahé. Nové plemeno by zrejme nevzniklo, keby mu v tom nepomohli šľachtitelia. Im nestačilo niekoľko bezsrstých mačiek v jednom vrhu, chceli čisté plemeno, ktoré by na svet privádzalo samé bezsrsté mačiatka. Nahé mačky preto začali navzájom krížiť. Problém bol, že všetky holé mačky boli príbuzné, mali predsa spoločných rodičov. Keď sa to s príbuzenskou plemenitbou (teda krížením) preženie, môžu mať zvieratá vrodené vady a rôzne dedičné poruchy. Tomu sa chceli šľachtitelia vyhnúť. Začali s holými mačkami krížiť iné plemená, ktoré sa tiež okotili s nejakou mutáciou srsti. Áno, v tomto momente už hovoríme o výraznom ľudskom zásahu. Podstatné však je, že prvé holé mačiatko sa narodilo huňatej mačke, a to bez ľudského pričinenia. Predovšetkým – sú to mačky. Sú zvedavé, rady sa maznajú aj maškrtia. A, podobne, ako ich chlpaté kamarátky, s obľubou testujú zemskú príťažlivosť. Takže aj sphynx vám bude skákať na poličky a zhadzovať z nich všetko, čo ste k nim neprilepili. Chovatelia však na toto plemeno nedajú dopustiť. Hovoria, že sphynxy sú veľmi inteligentné mačky, ktoré veľmi lipnú na svojom pánovi. Majitelia, ktorí nahé mačence chovajú v bytoch, si pochvaľujú aj ich pohlavnú zdržanlivosť. Sphynxy sú oproti iným plemenám oveľa menej náruživé a nemajú chuť sa tak často rozmnožovať. Kocúry preto svoje teritórium neznačkujú, čo je určite fajn, ak sa snažíte udržiavať svoj domov perfektne čistý. Ich telo je v porovnaní s iným plemenami asi o štyri stupne teplejšie. Na jeho vyhriatie však pre chýbajúcu srsť vynaložia oveľa viac energie. Ľahko si to však vykompenzujú tým, že viac zjedia. Neuverte zaliečavému chovateľovi, keď vám bude tvrdiť, že sphynxa môžu chovať všetci alergici. Pravdaže, ak ste alergickí iba na mačacie chlpy, bezsrsté mača je pre vás ideálnym riešením. Mnohým ľuďom však spôsobujú zdravotné ťažkosti aj mačacie sliny či pot. Holé mačky majú dokonca problém s nadmerným potením a premasťovaním kože. Ich telo pokrýva len drobučké, takmer neviditeľné, páperie. Nemajú srsť, ktorá by mohla zachytiť maz. Preto treba kanadské sphynxy aspoň raz týždene kúpať. Nechceli by ste predsa hladiť mačku, ku ktorej by sa vám prilepila ruka. Mačičky sphynx sú veľmi citlivé na slnečné žiarenie a ľahko sa spália. Tmavým sphynxom môžu na koži po slnení vznikať aj pigmentové škvrny. Tieto mačky sú ideálne do bytu, takmer vôbec sa neodporúča púšťať ich bez dozoru von.


Holanďania zadržali najväčšie množstvo metamfetamínu v Európe

V prístavnom meste Rotterdam zadržali 2,5 tony drog.

HAAG. Holandská polícia oznámila, že zaistila doteraz najväčšie množstvo metamfetamínu v Európe. Rekordný úlovok 2,5 tony drog sa jej podaril v prístavnom meste Rotterdam. Drogy boli ukryté za stenou vo vnútri budovy. Polícia v stredajšom stanovisku uviedla, že drogy objavila minulý týždeň a odvtedy ich už zničila. Ich trhová hodnota by dosiahla stovky miliónov eur. Polícia tiež poukázala na to, že "takéto množstvo ešte doteraz nikdy v Európe nenašli".Ďalšie vyšetrovanie priviedlo detektívov ku skladu v Utrechte, kde objavili 17 500 litrov chemikálií, ktoré mohli byť použité na výrobu syntetických drog. Policajný hovorca Thomas Aling povedal, že zatiaľ nikoho nezatkli, vyšetrovanie však pokračuje.


Súd uvalil väzbu na člena gangu takáčovcov Kudličku

NAKA zadržala Kudličku v sobotu, je obvinený za objednávku úkladnej vraždy.

BANSKÁ BYSTRICA. Údajný bos bratislavskej skupiny takáčovcov 53-ročný Ľubomír Kudlička, prezývaný Kudla, ide do väzby. Rozhodol o tom v pondelok sudca pre prípravné konanie Špecializovaného trestného súdu, pracovisko Banská Bystrica. Príslušníci Národnej kriminálnej agentúry (NAKA) ho zadržali v sobotu (2. 11.), je obvinený za objednávku obzvlášť závažného zločinu úkladnej vraždy Romana Krajčiho. "Špecializovaný trestný súd vzal môjho klienta do väzby, je nevinný. Podali sme proti uzneseniu sťažnosť, o ktorej v blízkej dobe rozhodne Najvyšší súd SR," reagoval po rozhodnutí advokát obvineného. Ten pred médiami takisto poprel svoju vinu. Sudca vyhovel návrhu prokurátora Úradu špeciálnej prokuratúry, ktorý žiadal všetky tri dôvody väzby, len sčasti. "Obvineného zobral do väzby z dôvodu, že by mohol svojim konaním pôsobiť, alebo ovplyvňovať svedkov a spoluobvinených ako aj iným spôsobom mariť trestné konanie. Podal som sťažnosť," konštatoval prokurátor. Podľa polície si mal Kudla v roku 2006 objednať vraždu Krajčiho, ktorého mala v Prievidzi zavraždiť zločinecká skupina tzv. šátorovci. Keď vystupoval z auta na dvore rodinného domu, vrahovia na neho vypálili pätnásť rán zo samopalu. Deväť zasiahlo telo, ďalších päť z boku do hlavy. Jedna rana bola takzvanou ranou istoty, ktorou vrah zasiahol Krajčiho priamo do čela. Zadržanie bosa skupiny súvisí pravdepodobne s nedávnou akciou NAKA pod krycím názvom Apač, v rámci ktorej pôvodne zadržali až 19 členov takáčovcov. Trinásti obvinení skončili vo väzbe pre rôznu násilnú trestnú činnosť, ako napríklad založenie, zosnovanie a podporovanie zločineckej skupiny, hrubý nátlak, vydieranie či nedovolené ozbrojovanie a obchodovanie so zbraňami. Je medzi nimi aj obhajca z Bratislavy, ktorý mal byť podľa polície činný pre skupinu. Ľubomíra Kudličku a ďalších 12 členov skupiny zadržala polícia už na začiatku roka 2017. Obvinila ich vtedy z viacerých trestných činov. Napokon sa Kudla dostal v roku 2017 po rozhodnutí Špecializovaného trestného súdu na slobodu na kauciu vo výške 100.000 eur.


Ľudia hľadajú novú prácu skôr v zime, firmy zverejňujú ponuky v lete

Zamestnávatelia pridávali najviac ponúk v pondelok.

BRATISLAVA. Mesiac, keď je dostupných najviac voľných pracovných ponúk, nie je zároveň obdobím, keď si uchádzači najčastejšie hľadajú prácu. Spoločnosť Profesia sa pozrela na trendy hľadania nových zamestnancov a reakcií uchádzačov na Slovensku. Analýza sledovala správanie sa firiem a uchádzačov za posledné tri roky. Ukazuje sa, že najvhodnejšie obdobie na zmenu práce je pred začiatkom leta, uchádzači však hľadajú nové zamestnanie skôr v zime. Zamestnávatelia na Profesia.sk zverejňujú najčastejšie ponuky v máji a júni. V prvej päťke skončili však aj mesiace po letných prázdninách - október a september. Uchádzači, ktorí si hľadajú prácu počas prvých mesiacov, majú každoročne najviac príležitostí v marci. Naopak, najmenej ponúk uverejňujú zamestnávatelia každoročne v decembri. Menšia ponuka pracovných príležitostí je tiež pravidelne dostupná v novembri a vo februári. Z pohľadu reakcií na ponuky je najfrekventovanejším mesiacom január. To môže súvisieť práve s predsavzatiami, ktoré si dávajú Slováci do nového roka. Druhým najobľúbenejším je február, a to aj napriek tomu, že ide o jeden z mesiacov, keď býva na Profesia.sk každoročne najmenej ponúk. Portál Profesia tiež vyhodnotil aktivitu zamestnávateľov a uchádzačov počas týždňa. Ukazuje sa, že v roku 2018 pridávajú zamestnávatelia najviac pracovných ponúk v pondelok. Na druhom mieste skončil utorok a na tretej priečke piatok. Najmenej frekventovaný deň pre hľadanie nových zamestnancov je, naopak, sobota. Pri pohľade na týždeň z pohľadu ľudí, ktorí si hľadajú prácu, sa ukazuje, že najobľúbenejším dňom na posielanie životopisu je pondelok. Najmenší počet reakcií spomedzi pracovných dní eviduje portál Profesia.sk vo štvrtok. Celkovo však uchádzači reagujú najmenej počas víkendu, pričom rozdiel medzi aktívnym hľadaním si práce počas týždňa a víkendu je priepastný. TASR informovala Nikola Richterová z Profesie.


Starosta Chren považuje minulosť vicestarostu za uzavretú

SNS Patoprstého pre extrémizmus v roku 2016 vylúčila z kandidátky do parlamentu.

RUŽINOV. Nový vicestarosta Ružinova Martin Patoprstý bol v minulosti stíhaný pre zranenie SBS-kára. Starosta Martin Chren považuje jeho minulosť za uzavretú. Patoprstý tiež. "Martin Patoprstý nijako netajil, že v mladosti patril do skupiny futbalových fanúšikov, ktorí sa niekedy po zápasoch aj pobili. Odvtedy prešlo asi pätnásť rokov, má rodinu, je veľmi aktívny v ružinovskej komunite a svoju minulosť má jednoznačne uzatvorenú," tvrdí starosta Chren. Patoprstý však podľa článku portálu Profutbal.sk ešte pred troma rokmi zastupoval fanúšikovské organizácie pri Slovane Bratislava. "Som úplne normálny manžel, otec, sused, kolega a občan," tvrdí o sebe Patoprstý dnes. Fanúšikovské skupiny sú pod dohľadom polície pre bitky a výtržnosti, spájajú ich aj s extrémizmom. Polícia vlani z extrémizmu obvinila aj viceprezidenta futbalového Slovana Ivana Kmotríka mladšieho. Patoprstý však v minulosti vyhlásil, že sú fanúšikovia kriminalizovaní. "Väčšinou to býva tak, že prídu neznámi ľudia, vypijú si, chcú sa ukázať v partii, v anonymite davu a vtedy vznikajú problémy," povedal v roku 2013 v relácii Digi Sport. Faktom však je, že ho polícia v roku 2009 obvinila z ublíženia na zdraví pri konflikte na Tehelnom poli. "Obvinení mali počas futbalového zápasu na jednom zo štadiónov fyzicky napadnúť pracovníka SBS," uviedla policajná hovorkyňa Veronika Slamková. SBS-kár sa liečil zo zranení viac ako sedem dní. Na súd sa prípad nedostal, prokurátor ho polícii vrátil na doplnenie dôkazov. "Nepodarilo sa zistiť skutočnosti oprávňujúce vzniesť obvinenie konkrétnej osobe," konštatovala nakoniec polícia. "Napriek tomu, že bol obvinený, register trestov na Slovensku aj v Česku má bez záznamov," tvrdí Chren. Česká polícia sa k stíhaniu nechcela vyjadriť. "V minulosti sa diali rôzne problémy, provokácie z oboch strán a, žiaľ, aj ja som bol párkrát ich účastníkom," vyjadril sa Patoprstý. Tvrdí však, že v asociácii fanúšikov, ktorú spoluzakladal, sa snažili vytvárať kultúrnejšie prostredie na štadiónoch, čo sa však nie vždy podarilo. "Problémy medzi fanúšikmi navzájom či fanúšikmi a políciou alebo SBS pretrvávali a mnohokrát aj práve z neprimeraných zákrokov polície alebo SBS. Aj to bol jeden z dôvodov, prečo sme sa aj ako fyzické osoby aj ako Asociácia fanúšikov Slovenska prestali angažovať," dodal. Ružinovského vicestarostu v roku 2016 SNS vylúčila z kandidátky do parlamentu po zverejnení fotografie, na ktorej hajloval vo vani. Patoprstý vtedy vyhlásil, že fotky zverejnil niekto, komu prekáža jeho aktivizmus. V mestskej časti si získal priaznivcov bojom proti zahusťovaniu sídliska Ostredky, zapájal sa aj do upratovacích akcií. V komunálnych voľbách dostal druhý najvyšší počet hlasov v Ružinove - 1 605. Vo voľbách do mestského zastupiteľstva dostal 6322 hlasov a skončil druhý pod čiarou. Vyštudoval odbor verejnej správy a regionálneho rozvoja na Ekonomickej univerzite a pracoval na miestnom úrade v Rači a v Karlovej Vsi.Na ružinovskej radnici má na starosti životné prostredie, dopravu, územné plánovanie a ekonomiku miestneho úradu. Tvrdí, že chce v prvom rade zvýšiť kvalitu vykonávaných služieb pre obyvateľov v oblasti životného prostredia a starostlivosti o verejné plochy - parky, ihriská. "Aby bola v lete tráva pokosená a v zime cesty odhrnuté, aby sa boli naše čisté parky a zmodernizované ihriská plné spokojných Ružinovčanov," hovorí Patoprstý. Zároveň chce urýchliť proces prípravy územných plánov zón v lokalitách Ostredky, Štrkovecké jazero, Pošeň, Starý Ružinov, Prievoz. Sľubuje aj reguláciu nežiadúcej výstavby na ružinovských zelených sídliskách. Zástupcov si starosta vyberá spomedzi poslancov. Prvého si vybral sám, druhého, ktorým je Michal Gašaj zo Sme Rodina, nominovali poslanecké kluby. V iných mestských častiach boli vicestarostovia a poslanecké komisie vymenované už pred mesiacom a pol a začali aj pracovať, v Ružinove však rokovania trvali dlho. "Ako starosta som nijakým spôsobom nezasahoval do rokovaní o zložení komisií zastupiteľstva, ani sme sa o tom nerozprávali," tvrdí Chren. "Dal si podmienku, aby rokovanie o vicestarostoch bolo podmienené úspešným uzavretím dohody o komisiách," vraví poslanec Peter Strapák z Teamu Vallo. "Do ich rokovaní som nezasahoval, meno druhého vicestarostu je výsledkom spoločnej dohody všetkých poslaneckých klubov a aj nezávislých poslancov," hovorí Chren. Podľa našich informácií nadpolovičná väčšina poslancov podporovala kandidátku Teamu Vallo na vicestarostku, no nezhodli sa s klubom Sme Rodina. Keďže sa chceli dohodnúť na obsadení komisií, nakoniec podporili kandidáta Sme Rodina. Martina Chrena do funkcie starostu poslala tretina voličov (9273), predtým bol mestským poslancom. jeho predchodcu Dušana Pekára zrejme potopili viaceré kauzy. Chren je známy aj z "veľkej" politiky, na ktorú sa dal ešte ako študent. V roku 2004 spolupracoval na príprave dôchodkovej reformy. Najvyšší kontrolný úrad upozornil, že mu preto ministerstvo práce zaplatilo zahraničné cesty do Mexika, Bolívie, Čile a Chorvátska za 134-tisíc korún. Vo vláde Ivety Radičovej bol štátnym tajomníkom za SaS na ministerstve hospodárstva. Opustil ho pre sporné zákazky spoločnosti Hayek Consulting, kde bol spolumajiteľom. Hoci kandidoval ako nezávislý, figuruje v strane Skok. V predvolebnej kampani vymýšľal aplikácie, sadil stromy a na bilbordoch ho podporovalo množstvo známych ľudí.


Štartuje séria podujatí Antifašistická mobilizácia, vyvrcholí demonštráciou

Séria akcií sa koná v čase výročia vzniku fašistického tzv. Slovenského štátu.

BRATISLAVA. Diskusiou Čo znamená solidarita bez hraníc? odštartuje vo štvrtok o 19:00 v galérii Photoport Gallery na Pražskej 11 v Bratislave séria podujatí pod názvom Antifašistická mobilizácia. Ako ďalej informoval Robo Mihály z Bratislavy bez náckov, séria bude pokračovať v piatok 10. marca o 17:30 prednáškou profesora G. M.Tamása: Postfašizmus v strednej Európe v Moyzesovej sieni na Univerzite Komenského, Gondova 2 a vyvrcholí v sobotu 11. marca antifašistickou demonštráciou na Námestí SNP o 13:00. Hovorkyňa mestskej časti Bratislava - Staré Mesto potvrdila, že akcia bola riadne ohlásená. Podľa Mihályho sa séria antifašistických akcií koná v čase výročia vzniku fašistického tzv. Slovenského štátu (1939-1945). “Antifašistická mobilizácia však nie je iba snahou o posilňovanie budovania historickej pamäte v našej spoločnosti, ale najmä verejným vyjadrením jasného antifašistického postoja,“ uviedol Mihály. Slovenská republika, alebo tzv. Slovenský štát vznikol pred druhou svetovou vojnou na troskách Česko-slovenskej republiky ako priamy dôsledok zhoršujúcej sa medzinárodnej politickej situácie a nátlaku hitlerovského Nemecka. Slovensko, ktorého južné územia zabralo Maďarsko a časť Oravy a Spiša zase Poľsko, vyhlásilo samostatnosť 14. marca 1939. Česká časť spoločnej republiky sa stala súčasťou nacistickej Tretej ríše ako Protektorát Čechy a Morava.


Súd v Haagu odmietol ukrajinské obvinenia, dôkazy proti Rusku nestačia

Súd rozhodol o opatreniach, ktoré majú ukončiť diskrimináciu menšín na Kryme.

HAAG. Medzinárodný súdny dvor (MSD) odmietol žiadosť Ukrajiny o opatrenia zamerané na znemožnenie podpory Ruska pre povstalcov na východe krajiny. V stredajšom nariadení však rozhodol o opatreniach, ktoré majú ukončiť diskrimináciu voči etnickým Tatárom a iným menšinám na Kryme. Hlavný súdny orgán OSN tiež uviedol, že očakáva od Moskvy a Kyjeva kroky na uskutočnenie dohôd z Minska, ktorých cieľom je dosiahnuť mier na konfliktom zdevastovanom východe Ukrajiny. Ukrajina na pojednávaní na MSD v marci obvinila Rusko, že podporuje terorizmus poskytovaním financií a zbraní povstalcom v Donbase, ako aj z diskriminácie Tatárov a ďalších menšín na anektovanom Kryme. Právni zástupcovia Ruska to odmietli a obvinili Ukrajinu zo snahy zatiahnuť súd OSN do sporu, ktorý je mimo jeho jurisdikcie. MSD v stredu rozhodoval o žiadosti Ukrajiny o predbežné opatrenia zamerané na ochranu jej práv počas procesu posudzovania jej žaloby podanej na Rusko. Hlavné pojednávanie vo veci žaloby ešte súd neotvoril, celý proces bude trvať pravdepodobne niekoľko rokov. Súd v stredajšom rozhodnutí nariadil Rusku chrániť menšiny na Kryme pred diskrimináciou a rasizmom s tým, že tieto etnické skupiny majú právo na vlastné organizácie a vzdelávanie vo svojom jazyku. Pri otázke obvinení z podpory ukrajinských separatistov MSD rozhodnutie odmietol vydať, keďže v tomto štádiu procesu podľa súdu na to dôkazy nestačia.


Mladí Slováci sa budúci rok v skupine stretnú s oboma finalistami i nováčikom

MONTREAL Na budúcoročných majstrovstvách sveta hráčov do 20 rokov (26. decembra 2017 - 5. januára 2018) sa mladí slovenskí hokejisti stretnú v základnej A-skupine s obhajcami trofeje domácimi Američanmi, striebornými Kanaďanmi, majstrami z roku 2016 Fínmi a nováčikmi z Bieloruska. A-skupina: USA, Kanada, Slovensko, Fínsko, Bielorusko B-skupina: Rusko, Švédsko, Dánsko, Česko, Švajčiarsko Tí si účasť medzi elitou vybojovali na turnaji A-skupiny I. divízie v nemeckom Bremerhavene. Pôvodne mali byť so Slovákmi v základnej skupine namiesto Kanaďanov reprezentanti Švédska, organizátori však už dopredu avizovali, že šampionát otvorí duel pod holým nebom medzi zámorskými výbermi, preto došlo k zmene. Súboj USA s Kanadou sa 29. decembra uskutoční pod na štadióne New Era Field pre americký futbal, ktorý má kapacitu 71 870 divákov. V B-skupine nastúpia bronzoví Rusi spolu so Švédskom, Dánskom, Českom a Švajčiarskom. O nasadení mužstiev do skupín rozhodlo konečné poradie na práve skončených majstrovstvách sveta v Montreale. Rozdelenie do skupín ešte musí potvrdiť Medzinárodná hokejová federácia. Šampionát sa uskutoční v americkom Buffale. Turnaj sa bude hrať v KeyBank Center pre 19 070 divákov v domovskej hale klubu NHL Buffalo Sabres. Hrať sa bude aj v HarborCenter (1 800 miest).


Únia vyčlenila milióny eur na pomoc s migráciou pre Madrid a Atény

Peniaze majú štátom pomôcť lepšie zvládať nápor migrantov.

BRUSEL. Európska komisia (EK) v pondelok uviedla, že rozhodla o dodatočnej finančnej pomoci vo výške 45,6 milióna eur pre Španielsko a Grécko, ktoré sú vystavené novým migračným tlakom. Komisia z dôvodu zvyšujúceho sa počtu príchodov nelegálnych migrantov vyčlenila pre Španielsko 25,6 milióna eur. Suma je určená na zlepšenie prijímacích kapacít na južnom pobreží krajiny a v španielskych enklávach Ceuta a Melilla na africkom pobreží, ako aj na zintenzívnenie návratovej politiky. Ďalších 20 miliónov eur exekutíva EÚ udelila Úradu vysokého komisára OSN pre utečencov (UNHCR) na zlepšenie podmienok prijímania migrantov v Grécku, najmä na ostrove Lesbos. Eurokomisár pre migráciu, vnútorné veci a občianstvo Dimitris Avramopulos v tejto súvislosti uviedol, že EK aj naďalej plní svoj záväzok podporovať členské štáty, ktoré sa ocitnú pod migračným tlakom. Upozornil, že Španielsko vlani zaznamenalo nárast počtu prichádzajúcich migrantov a krajina potrebuje pomoc pri zvládnutí ich počtu a pri readmisii tých, ktorí nemajú právo na udelenie pobytu a právnej ochrany. Zároveň pripomenul, že vlaňajšia protiimigračná dohoda EÚ s Tureckom výrazne prispela k zníženiu počtu migrantov v Grécku, avšak táto krajina ešte stále čelí značnému migračnému tlaku, a to najmä na ostrovoch. "Viac ako jedna miliarda eur bola doteraz pridelená vo forme núdzovej pomoci na pomoc členským štátom pri riadení migrácie," uviedol Avramopulos v správe pre médiá. Týka sa to rozpočtového obdobia 2014-2020. Podľa jeho slov táto núdzová pomoc smerovala prevažne do členských štátov najviac postihnutých migračnou krízou, ako sú Taliansko, Grécko, Bulharsko, Chorvátsko, Nemecko, Švédsko a najnovšie aj Španielsko.


V oblasti Javorníkov hrozia pri búrkach prívalové povodne

Výstrahy pred búrkami platia aj na Orave.

BRATISLAVA. Slovenský hydrometeorologický ústav (SHMÚ) varuje pred prívalovými povodňami pri búrkach v oblasti Javorníkov v okrese Považská Bystrica. Druhý stupeň výstrahy platí od 14:45 do 18:00 hlavne na malých tokoch. „Je predpoklad výskytu sprievodných povodňových javov aj mimo tokov," informuje SHMÚ na svojej internetovej stránke. Výstrahu prvého stupňa pred povodňami vydali v okresoch Púchov, Dolný Kubín a Námestovo.Meteorológovia vydali aj výstrahu druhého stupňa pred búrkami v okresoch Námestovo, Tvrdošín a Dolný Kubín. S búrkami môžu byť spojené prívalové zrážky a nárazy vetra s rýchlosťou 20 - 30 m/s. Pri búrkach je možný výrazný vzostup vodných hladín na malých tokoch a výskyt povodňových úkazov mimo tokov.


Americký fond Heitman predal Aupark Tower v Bratislave

Americký fond predal budovu realitnému fondu investičnej banky Wood & Company.

BRATISLAVA. Americký fond Heitman predal administratívnu nehnuteľnosť Aupark Tower v Bratislave realitnému fondu investičnej banky Wood & Company. Predávajúceho v transakcii zastupovala realitno-poradenská spoločnosť CBRE, ktorá o tom vo štvrtok informovala TASR. Predávajúci a kupujúci sa dohodli, že cenu nezverejnia. Aupark Tower je administratívnou budovou skolaudovanou v roku 2008. Má 22 nadzemných a jedno podzemné podlažie a 750 parkovacích miest. Celková prenajímateľná plocha je 35.000 metrov štvorcových, informovala poradenská spoločnosť. "Prostredníctvom akvizícií bratislavských aktív Aupark Tower a Lakeside Park a pražského kancelárskeho komplexu Hadovka Office Park, ktoré boli sfinalizované v posledných štyroch dňoch, posilňujeme svoju pozíciu v oblasti správy realitných fondov pre kvalifikovaných investorov, čím sa snažíme uspokojiť narastajúci apetít investorov po daných aktívach," uviedol riaditeľ Wood & Company Martin Šmigura. Podľa riaditeľa oddelenia investičných nehnuteľnosti pre stredo- a východoeurópsky región CBRE Anthonyho Selmana tento obchod potvrdzuje pozíciu Bratislavy z investičného hľadiska v uvedenom regióne. Investícia je súčasťou vlny zahraničného kapitálu, ktorej cieľom je využiť rozdiel v investičných výnosoch, ktoré ponúka slovenský trh kancelárskych nehnuteľností, v porovnaní so zahraničím, konštatoval.


Mladý belgický cyklista zomrel po páde na Okolo Poľska

Lambrecht zomrel

Ohlasy osobností

Podobné prípady

Neutralizovaná etapa

Lambrecht zomrel po prevoze do nemocnice.

ZABRZE. Pondelňajšiu 3. etapu cyklistických pretekov Okolo Poľska poznačila tragédia. Dvadsaťdvaročný belgický cyklista Bjorg Lambrecht z tímu Lotto-Soudal zomrel po prevoze do nemocnice v juhopoľskom meste Rybnik, keď počas etapy narazil v daždivom počasí hlavou do betónového priepustu pri ceste. Zasiahnutá bola hlava, trup, hrudník aj brušná dutina. Náraz bol taký tvrdý, že mu spôsobil zástavu srdca aj dýchacích ciest."Resuscitovali sme ho priamo na mieste. Snažili sme sa urobiť všetko, čo bolo v našich silách. Preprava vrtuľníkom nebola možná, a tak bol prevezený našou ambulanciou do nemocnice v Rybniku. Smeroval ihneď na operačný stôl, lenže tam zomrel na následky ťažkého poranenia hrudníka a brucha. Bolo tam aj krvácanie zo sleziny a pečene, k tomu pneumotorax hrudníka. Nemali sme šancu ho zachrániť. Nikdy som nič podobné nezažil a to som na pretekoch Okolo Poľska čosi najazdil," opísal smutné okamihy lekár pretekov Ryszard Wisniewski na športovom webe Sport.pl. Víťazom etapy sa stal Nemec Pascal Ackermann z tímu Bora-Hansgrohe, ktorý si poistil aj pozíciu lídra pretekov, ale organizátori operatívne zrušili slávnostnú ceremóniu odovzdávania dresov. "Nebol to pád v stokilometrovej rýchlosti v zjazde z kopca, čo sa občas stáva. On zišiel z neznámeho dôvodu z obyčajnej širokej cesty. Cyklistika je šport, v ktorom riskujete veľa. Je mi to veľmi ľúto," uviedol riaditeľ pretekov Okolo Poľska Czeslaw Lang. K ďalšiemu pokračovaniu podotkol: "Naše podujatie určite bude pokračovať, ale dnes sme zrušili dekorovanie najlepších. Takto sme si uctili pamiatku Bjorga Lambrechta. Keď sme sa to všetci dozvedeli, šťastná atmosféra v cieli bola razom preč. Navždy si budeme všetci pamätať, že cyklista menom Bjorg Lambrecht súťažil na našich pretekoch a vo veku 22 rokov tu ukončil svoj život." Medzi prvými cyklistami, ktorí prejavili kondolenciu, bol skúsený nemecký šprintér André Greipel. "Odpočívaj v pokoji Zápalková škatuľka. Nemôžem uveriť, aký tragický dokáže byť náš šport. Všetky moje myšlienky sú s Bjorgovou rodinou," napísal Greipel na twitteri. Pridal sa aj Lambrechtov krajan a tímový kolega z Lotto-Soudal Tiesj Benoot. "Mladý a tvrdo pracujúci talentovaný pretekár a najmä super chlapec. Budeš mi chýbať Zápalková škatuľka. Odpočívaj v pokoji kamarát môj," vyznal sa z pocitov vlaňajší víťaz talianskej klasiky Strade Bianche. K tragédii sa vyjadrili medzi prvými aj belgickí novinári na pretekoch Okolo Poľska. "Je to obrovská strata pre tím Lotto-Soudal aj celú belgickú cyklistiku. Boli sme všetci v eufórii po štvrtom etapovom triumfe na záver Tour de France na Elyzejských poliach a osem dní neskôr roníme slzy. Tento chlapec mal byť budúcnosť belgickej cyklistiky," uviedol televízny komentátor Michel Wuyts na portáli sporza.be. "Spoločne s Remcom Evenepoelom a Jasperom Philipsenom bol práve Lambrecht jedným z troch pilierov, na ktorých mala stáť belgická cyklistia v ďalších rokoch. Bol výborný vrchár, explozívny v kopcoch, ale aj s dobrým šprintérskym záverom. Na svoj vek bol zrelý pretekár a budúcnosťou tímu Lotto-Soudal," pridal sa rozhlasový reportér Carl Berteele. Jazdec tímu Lotto Soudal bol jedným z najväčších talentov svetovej cyklistiky. V roku 2017 dokázal vyhrať prestížnu klasiku Liége-Bastogne-Liége do 23 rokov a v rovnakej kategórii získal vlani striebornú medailu na svetovom šampionáte v Innsbrucku. Obrovský potenciál dokazoval Bjorg Lambrecht aj pri vstupe do profesionálnej cyklistiky. Na jednorazových pretekoch Amstel Gold Race skončil šiesty a o tri dni neskôr na ďalšej jarnej klasike Valónský šíp finišoval dokonca ešte o dve priečky lepšie. V tradičnej generálke cyklistov pred Tour de France, na podujatí Critérium du Dauphiné, jednoznačným spôsobom získal biely dres pre jazdca do 25 rokov.


Mercedes triedy S posúva autonómne riadenie aj mimo diaľnic

Automobilka sa vo svojej komunikácii vyhýba označeniu autonómne riadenie.

Do odhalenia Mercedesu triedy S na autosalóne v Šanghaji ostávajú už len dni. Vlajková loď nemeckej značky dostane niekoľko nových motorov. Pribudnú radové šesťvalce na naftu, aj na benzín, ale aj benzínový biturbo motor V8. Chýbať nebude ani plug in hybridná verzia, ale Mercedes vo svojej tlačovej správe kladie dôraz hlavne na autonómne riadenie. Trieda S vždy disponovala najlepšou a najmodernejšou dostupnou technikou Mercedesu a iné to nebude ani v tomto prípade. Automobilka sa vo svojej komunikácii vyhýba označeniu autonómne riadenie a namiesto toho používa výraz Inteligentné jazdenie (Intelligent Drive). Všetko je znovu postavené na dvoch systémoch, vylepšenom tempomate Distronic a aktívnom asistentovi riadenia. Rýchlosť auta sa automaticky neprispôsobuje len premávke, ako tomu bolo doteraz, ale aj samotnej ceste. V praxi sa to prejavuje spomalením pred zákrutou, križovatkou, či kruhovým objazdom. Rýchlosť vozidla sa prispôsobuje aj dopravným predpisom. Systém berie do úvahy údaje z GPS a navigácie a aj vďaka nim dokáže lepšie predvídať správanie ostatných členov premávky. Vylepšením prešiel celý rad asistentov vrátane aktívneho riadenia, aktívneho asistenta pre zmenu jazdného pruhu a aj nastavenie systému pre jazdu v dopravnej zápche. Nový Mercedes triedy S má posunúť Inteligentné riadenie na novú úroveň. „Automatizované jazdné funkcie boli rozšírené po praktickej stránke a medzičasom ich možno zažiť takmer na všetkých typoch cestných komunikácií, teraz s ešte väčším úžitkom pre zákazníka“, uvádza sa v tlačovej správe nemeckej automobilky. Mercedes sa vývoju autonómneho riadenia venuje už vyše 30 rokov. V testovacích prototypoch fungovali asistenčné systémy už dávno. Prvú autonómnu jazdu zvládli Nemci už v roku 1995. Mercedes triedy S, vybavený superpočítačom, absolvoval trasu dlhú 1678 kilometrov z Mníchova do Kodane takmer výlučne v autonómnom režime jazdenia. Bez zásahu vodiča zvládal jazdu po diaľnici, vrátane zmeny jazdného pruhu, predbiehania a dodržiavania bezpečného odstupu.


Kriminalita v minulom roku klesla, vyplýva zo správy o činnosti prokuratúry

Kriminalita klesla, narástol však počet prípadov v oblasti detskej pornografie.

BRATISLAVA. Kriminalita v minulom roku klesla, narástol však počet prípadov v oblasti detskej pornografie, a to o 54 percent v porovnaní s predchádzajúcim rokom. Vyplýva to zo Správy generálneho prokurátora Slovenskej republiky o činnosti prokuratúry v roku 2018. Námestníčka generálneho prokurátora Viera Kováčiková v utorok so správou oboznámila členov Výboru pre obranu a bezpečnosť Národnej rady (NR) SR. Kováčiková poukázala na to, že počet napadnutých trestných vecí bol v uplynulom roku takmer o 5500 prípadov nižší ako v jemu predchádzajúcom roku. Z celkového počtu 64 200 trestných vecí bolo podľa jej slov vybavených podaním obžaloby 83 percent. Výrazná pozornosť sa podľa slov Kováčikovej venuje kriminalite mladistvých. Najviac trestných činov mladistvých zaznamenali v uplynulom roku na Krajskej prokuratúre v Košiciach a Prešove. Tvorili ich predovšetkým trestné činy majetkového charakteru, ale aj výtržníctvo. Správa tiež konštatuje, že v uplynulom roku došlo k poklesu domáceho násilia asi o 11,5 percenta. Kováčiková v tejto súvislosti podotkla, že ide o kriminalitu s veľkou latenciou, čiže sa o nej orgány činné v trestnom konaní dozvedajú neskoro, niekedy vôbec. Mierny nárast zaznamenala prokuratúra pri páchaní trestných činov cudzincami. Zo správy tiež vyplýva, že sa zvýšil aj počet prípadov predaja či distribúcie drog, a to o štyri percentá.


Počet obetí eboly stúpol, v pondelok začnú s vakcináciou

Konžská demokratická republika eviduje už 26 smrteľných prípadov.

KINSHASA. Konžská demokratická republika (KDR) začne v pondelok v meste Mbandaka s podávaním experimentálnej vakcíny proti ebole. Informovalo o tom tamojšie ministerstvo zdravotníctva. "Vakcinačná kampaň sa začína zajtra, v pondelok, v Mbandake, hlavnom meste provincie. V prvom rade sa zameria na zdravotnícky personál, kontakty chorých a tiež kontakty kontaktov," povedal pre agentúru The Associated Press minister zdravotníctva Oly Ilunga. Podľa agentúry AP by to malo byť asi 600 ľudí.  Epidémia eboly v Kongu si dosiaľ vyžiadala 26 obetí a ministerstvo zdravotníctva potvrdilo aj štyri nové prípady nákazy smrtiacim vírusom. Hemoragická horúčka sa najprv objavovala na vidieku, vo štvrtok však ohlásili jej rozšírenie do mesta Mbandaka, kde predstavuje hrozbu pre viac ako milión ľudí. V stredu do krajiny dorazila prvá várka viac ako štyritisíc dávok experimentálnej vakcíny, pričom ďalšia by mala do KDR prísť čoskoro.  Na ebolu neexistuje špecifická liečba. Medzi symptómy tohto vírusového ochorenia patria horúčka, zvracanie, hnačka, bolesti svalov a v niektorých prípadoch tiež vonkajšie alebo vnútorné krvácanie. Vírus môže byť smrteľný až v 90 percentách prípadov. Súčasná epidémia eboly je v Kongu už deviata od roku 1976.


Volkswagen ukázal nové plány, chce preinvestovať miliardy eur

Nemecký koncern sa do roku 2025 chce stať jednotkou na trhu v predajnosti e-áut na svetovom trhu.

WOLSBURG. Volkswagen plánuje v najbližších piatich rokoch investovať viac než 70 miliárd eur do rozvoja nových technológií, čo by mu malo umožniť stať sa lídrom na trhu s elektrickými autami. Plán v piatok (17.11.) prerokovala dozorná rada spoločnosti. Z celkového objemu investícií okolo 34 miliárd eur plánuje firma investovať do výroby elektrických áut, autonómnych vozidiel a na digitalizáciu. To je podstatne vyššia suma, než VW prisľúbil ešte pred dvomi mesiacmi. Vtedy uviedol, že do elektromobilov a autonómnych áut investuje do konca roku 2030 vyše 20 miliárd eur. Ako uviedol šéf automobilky Matthias Müller, nový plán investícií v celkovom objeme 72 miliárd eur, ktorý vo VW nazvali cestovná mapa E, pomôže firme stať sa do roku 2025 jednotkou na trhu s elektrickými autami. Kľúčovým závodom, do ktorého spoločnosť oblasť výroby elektromobilov sústredí, bude jej závod vo východonemeckom meste Zwickau. Nemecká automobilka sa ešte pred pár rokmi elektromobilite a autonómnym autám príliš nevenovala, situáciu ale zmenil emisný škandál, ktorý vypukol pred vyše dvomi rokmi. V septembri 2015 americká Agentúra na ochranu životného prostredia (EPA) obvinila firmu, že do naftových vozidiel v USA nainštalovala softvér, ktorý umožňuje maskovať skutočné hodnoty oxidov dusíka. Spoločnosť neskôr priznala, že po svete jazdí celkovo okolo 11 miliónov áut s takýmto softvérom, väčšina z nich v Európe. Do dnešných dní sa VW v USA dohodol, že na riešenie svojho emisného problému v krajine vyčlení do 25 miliárd USD (21,20 miliardy eur). Táto suma je určená na riešenie kompenzácií pre majiteľov aférou dotknutých vozidiel, platby pre úrady v oblasti životného prostredia, ďalej dotknuté štáty a predajcov áut VW.


Stred krajiny a oblasť Tatier môže zasiahnuť krupobitie

BRATISLAVA. Na strednom Slovensku a v oblasti Tatier sa môžu objaviť búrky s krúpami. Upozorňuje na to Slovenský hydrometeorologický ústav (SHMÚ), ktorý vydal výstrahu 1. stupňa. Platí do 13.00 h pre okresy Banskobystrického kraja a tiež pre okresy Liptovský Mikuláš a Poprad. "S búrkami môžu byť spojené krátkodobé, ale intenzívne lejaky, pri ktorých môžu úhrny dosiahnuť 10 - 20 mm a nárazy vetra s rýchlosťou 60 - 80 km/h," uvádza SHMÚ na svojom webe. Meteorológovia takisto upozorňujú, že pri spomínaných búrkach je možný výrazný, prechodný vzostup vodných hladín na malých tokoch a výskyt povodňových javov, ako napríklad stekanie vody zo svahov či zatápanie pivníc, podchodov alebo podjazdov.


V Brandenbursku evakuujú ľudí z troch obcí, ohrozuje ich lesný požiar

Nemecko má za sebou jedno z najhorúcejších letných období.

TREUENBRIETZEN. Obyvateľov obcí Tiefenbrunnen, Frohnsdorf a Klausdorf z okresu Potsdam-Mittelmark v nemeckej spolkovej krajine Brandebursko vo štvrtok večer urýchlene začali evakuovať po tom, čo sa lesný požiar v oblasti rozšíril medzičasom na územie s rozlohou 300 hektárov. V regióne zasahujú početní príslušníci hasičského zboru. Informovalo o tom internetové vydanie denníka Bild, ako aj internetový server rbb24.de. Požiar vypukol podľa policajných zdrojov v poludňajších hodinách a napriek maximálnemu úsiliu o jeho likvidáciu sa mimoriadne rýchlo rozšíril pozdĺž cestnej komunikácie 102 až na územie so spomínanou rozlohou. Dočasným útočiskom sa pre evakuovaných, ktorí by si mali vziať so sebou iba to najdôležitejšie vrátane dokumentov či liekov, stane zrejme viacúčelová hala v Treuenbrietzene. Občania by nemali nechať otvorené okná, zavrieť vetráky i dvere a vypnúť klimatizačné zariadenia. Nemecko má za sebou jedno z najhorúcejších letných období histórie sprevádzané aj v Brandenbursku mimoriadnym suchom. To je teraz živná pôda pre lesné požiare, ktorých riziko je v celej spolkovej republike mimoriadne vysoké.


Erdogan zažaloval francúzsky časopis Le Point za urážku

Le Point na titulnej strane nazval tureckého prezidenta Vyhladzovač.

ANKARA. Turecký prezident Recep Tayyip Erdogan podal žalobu za urážku na novinárov francúzskeho týždenníka Le Point. Turecká štátna tlačová agentúra Anadolu v piatok informovala, že jeho právnici podali na tureckom súde žalobu na šéfredaktora Étienna Gernella a novinára Romaina Guberta. Le Point nazval Erdogana v nadpise na titulnej strane "Vyhladzovač", čím odkazoval na tureckú vojenskú ofenzívu proti sýrskym kurdským bojovníkom v severovýchodnej Sýrii. Na obálke boli tiež slová "etnické čistky, Erdoganova metóda". Urážka prezidenta je v Turecku trestným činom. Erdogan už v minulosti podal za domnelé urážky tisíce žalôb na novinárov, politikov alebo študentov. V roku 2016 zažaloval nemeckého komika za satirickú báseň, čo viedlo k diplomatickému napätiu s Nemeckom a diskusiám o slobode slova.


PÍŠE JOZEF ŠÁTEKAd Straty a nálezy Michala Kováča: Zločin sa podarilo vyšetriť!

Fakt, že vo veci zavlečenia prezidentovho syna do Rakúska nebola vyvodená trestná zodpovednosť pre jeho páchateľov neznamená, že by nebolo vykonané aj vyšetrovanie so zaistením všetkých dostupných a možných dôkazov.

Autor pôsobil v polícii, bol riaditeľom Úradu boja proti korupcii, viedol špecializovaný tím, ktorý vyšetroval únos Michala Kováča mladšieho Vyšetrovanie únosu Michala Kováča mladšieho bolo riadne skončené. Fakt, že vo veci zavlečenia prezidentovho syna do Rakúska neprebehlo kompletné súdne pojednávanie a nebola vyvodená aj trestná zodpovednosť pre jeho páchateľov neznamená, že by nebolo vykonané aj kompletné a objektívne vyšetrovanie so zaistením všetkých dostupných a možných dôkazov. Ako vedúci špecializovaného vyšetrovacieho tímu, ktorý bol vytvorený ministrom vnútra koncom roka 1998 na vyšetrovanie aj tohto prípadu, môžem vyhlásiť, že uvedený prípad bol vyšetrený v súlade s potrebami a účelom zákona, pričom bola vyvodená trestná zodpovednosť voči jedenástim osobám, medzi ktorými boli vedúci funkcionári SIS v pozícii organizátorov, príslušníci SIS a príslušníci Policajného zboru ako priami páchatelia tohto zavlečenia. Skončenie vyšetrovania a možnosť podať na príslušný súd obžalobu boli akceptované aj orgánmi prokuratúry. Som presvedčený, že v rámci prípravného konania sme realizovali všetky do úvahy prichádzajúce možnosti zabezpečenia dôkazov, ktoré boli a sú dostatočné čo do rozsahu i kvality na súdne pojednávanie a jeho rozhodnutie, pričom o možnosti zabezpečiť ešte ďalšie do úvahy prichádzajúce dôkazy vyšetrovací tím ani prokurátor nemali žiadnu vedomosť. Príslušný sudca akceptoval zákonnosť i dôvodnosť predloženej obžaloby voči jedenástim obžalovaným, nedal prednosť zastaveniu trestného stíhania z iného dôvodu (napr. že obžalovaný sa zločinu nedopustil), ale voči všetkým jedenástim obžalovaným uplatnil vydanú amnestiu prezidentom SR v zastúpení predsedom vlády SR a trestné stíhanie zastavil. Všetkých jedenástich obžalovaných súčasne upovedomil, že pokiaľ chcú dosiahnuť svoju „úplnú rehabilitáciu“ t. j. dokázať na súdnom pojednávaní, že sa tohto zločinu nedopustili a museli by byť sudcom oslobodení, majú právo do troch dní podať súdu takúto žiadosť. Keďže ani jeden z obžalovaných takúto žiadosť o pokračovanie súdneho pojednávania nepodal, zároveň akceptoval fakt, že zastavením trestného stíhania z dôvodu amnestie udelenej prezidentom považuje za dokázané, že tento zločin spáchal, lenže z dôvodu vydanej amnestie muselo byť súdne pojednávanie zastavené a súd nemohol uložiť zodpovedajúci trest. Z tohto dôvodu som presvedčený, že prípad zavlečenia Michala Kováča mladšieho do Rakúska bol zo strany orgánov vyšetrovania a prokuratúry zákonným spôsobom a v potrebnom rozsahu vyšetrený so zistením všetkých trestnoprávne zodpovedných páchateľov. Preto odmietam tvrdenie, že „pre príbeh nášho štátu je však došetrenie únosu prezidentovho syna a vyvodenie zodpovednosti zásadné. Dlhujeme to pamiatke nášho prvého prezidenta a jeho úsiliu o slušnosť, spravodlivosť a ústavnosť v novom štáte“. Som rád, že v tomto prípade tak vyšetrovatelia pod mojím vedením, ako aj dozor vykonávajúci prokurátor JUDr. Michal Serbin vo veľmi zložitých podmienkach prekonali celý rad úmyselných krokov od rôznych neprajníkov prekaziť zámer zdokumentovať zločin a zistiť jeho páchateľov, čím sme aspoň z malej časti zabezpečili satisfakciu poškodenému synovi i pánovi prezidentovi Michalovi Kováčovi. Tento text ste mohli čítať vďaka tomu, že platíte za obsah. Vážime si to.


OSN vyzvala na prímerie v Líbyi počas sviatku Íd al-adhá

Počas uplynulých štyroch mesiacov padlo v bojoch 1093 ľudí, tvrdí Svetová zdravotnícka organizácia.

TRIPOLIS. Misia OSN v Líbyi vyzvala sily lojálne medzinárodne uznanej vláde a konkurenčnú administratívu, aby do piatkovej polnoci uzatvorili humanitárne prímerie pre moslimský sviatok obetovania Íd al-adhá, ktorý sa začína v nedeľu. "Misia dúfa, že dostane písomný súhlas od všetkých strán do piatkovej polnoci," uvádza sa v jej vyhlásení, z ktorého citovala tlačová agentúra AFP. Samozvaná Líbyjská národná armáda (LNA) vojenského vodcu Chalífu Haftara spustila začiatkom apríla ofenzívu proti Tripolisu, ktorý je sídlom Vlády národnej jednoty (GNA). Počas uplynulých štyroch mesiacov padlo v bojoch 1093 ľudí, tvrdí Svetová zdravotnícka organizácia (WHO). Sily lojálne GNA odrážajú útoky Haftarových vojakov na južných predmestiach mesta. Šéf Podpornej misie OSN v Líbyi (UNSMIL), libanonský diplomat Gassán Saláma, neúspešne vyzval na uzavretie humanitárneho prímeria v krajine už niekoľkokrát. Počas videokonferencie s Bezpečnostnou radou OSN koncom júla varoval pred narastajúcim napätím v Líbyi a vyzval na prímerie pre sviatok Íd al-adhá. Konflikt si od začiatku apríla vyžiadal tiež 5752 zranených a viac než 100.000 vysídlených, uvádza WHO. Líbya sa zmieta v politicko-spoločenskom chaose od roku 2011, keď bol počas ľudového povstania podporovaného Severoatlantickou alianciou zlikvidovaný dlhodobý vodca Muammar Kaddáfí.


Politici sľubujú, že nový zákon o rybárstve ochráni vodné toky aj rybárov

Zákon zakazuje aj niektoré lovné praktiky, ktoré rybárska obec považuje za neetické.

BRATISLAVA. Po vyše 15 rokoch sa má rybárstvo na Slovensku riadiť novou modernou legislatívou. Vláda v piatok schválila návrh nového zákona o rybárstve. Envirorezort, z ktorého dielne pochádza, si od neho okrem aktualizácie zastaraného právneho rámca sľubuje lepšiu ochranu vôd. Nová legislatíva preto zakazuje používanie chemicky upravovaných návnad vo vodných tokoch v blízkosti zdrojov pitnej vody alebo umožňuje odobrať revír správcom, ktorí legislatívu opakovanie porušia. Na príprave envirorezort spolupracoval s rybármi. Envirorezort si od zákona zároveň sľubuje lepšiu ochranu zdravia samotných rybárov. Umožňuje ministerstvu efektívnejšiu spoluprácu so Štátnou veterinárnou a potravinovou správou SR. "V prípade, že by veterinári objavili prekročenie limitných hodnôt chemických látok v rybách, obratom bude vydaný zákaz konzumácie rýb ulovených v danej oblasti," vysvetľuje sa v materiáli. Rybári sa o tom dozvedia prostredníctvom rybárskych poriadkov a informačných tabúľ. Zákon zakazuje aj lovné praktiky, ktoré sú pri niektorých druhoch rýb ako pstruhy, hlavátka a zubáč rybárskou obcou považované za neetické. "Tieto opatrenia síce poctivá rybárska obec rešpektuje, no, bohužiaľ, bolo nutné ich zaradiť aj do legislatívy," povedal šéf envirorezortu László Sólymos (Most-Híd). Nový zákon upravuje aj pravidlá organizácie rybárskych pretekov. V súčasnosti podľa ministerstva nebolo možné zaistiť adekvátne podmienky, vymedziť priestor a zaistiť plynulý chod takýchto podujatí. Zavádza preto pojmy ako začiatok lovu, prerušenie lovu, ukončenie lovu, miesto lovu, osvetlenie miesta lovu a rybársky čln. Práve ich nedostatočnú alebo žiadnu definícia považuje rezort za dôvod ťažkostí pri odhaľovaní porušovania platnej legislatívy. Návrh nového zákona musí ešte prerokovať parlament, odobriť ho musí aj prezident. Jeho účinnosť sa predpokladá od januára 2019.


Baránik z SaS: Požiadavka na ospravedlnenie za výrok o súde je nemiestna

Poslanec uviedol, že bbratislavský krajský súd považuje za najskorumpovanejší na Slovensku.

BRATISLAVA. Za nemiestnu pokladá požiadavku na ospravedlnenie za svoj výrok o tom, že bratislavský krajský súd považuje za najskorumpovanejší na Slovensku, poslanec NR SR za SaS Alojz Baránik. Je príznakom toho, že sudcovia, ako mnohokrát predtým, radi vytvoria kruhovú obranu proti tým, ktorí by si trúfli poukázať na ich rolu pri vytváraní bezprávneho štátu, reagoval pre agentúru SITA. Baránik výrok o bratislavskom krajskom súde povedal na pôde ústavno-právneho výboru, ktorý rokoval o kandidátovi na člena Súdnej rady Romanovi Huszárovi. Nominant SNS je sudcom práve tohto súdu a Baránik to kritizoval. "Poslanec Národnej rady SR má preto výrokovú imunitu, aby mohol poukazovať na nešváry v spoločnosti. Sudcovia, ktorí prispievajú k realite a hlavne pocitu bezprávnosti nášho štátu, by sa mali sami zasadiť o nápravu fungovania svojho stavu, miesto vytvárania psychického tlaku na tých, ktorí v súlade so svojím svedomím vykonávajú svoj poslanecký mandát," zdôraznil. Zároveň dodal, že je nepochybné a jasné z jeho vyhlásení, že existujú slušní sudcovia, ktorí pracujú a chovajú sa tak, ako to postaveniu sudcu zodpovedá. "Lenže to nestačí a žiaden sudca nemá právo byť urazený, ak veľká časť sudcov nespĺňa elementárne morálne a odborné podmienky pre takú funkciu," vyhlásil. Právo na súdnu ochranu totiž podľa ústavy patrí nielen tej malej menšine ľudí, ktorí ju na našich súdoch našli vtedy, keď ju potrebovali, ale aj tej väčšine, ktorej sa taká súdna ochrana nikdy nedostala, zdôraznil. Kritika súdnictva musí zodpovedať podľa opozičného poslanca "reálnej situácii, a nie ako v minulosti predstavám sudcov komfortne usadeným vo svojej chránenej korupčnej atmosfére, z ktorej útočia na tých, ktorí na takú korupciu poukazujú." Baránika za jeho vyjadrenie kritizovalo Združenie sudcov Slovenska (ZSS) ako aj združenie Za otvorenú justíciu (ZOJ). Prezidentkou ZOJ je Katarína Javorčíková, tá pracuje na bratislavskom krajskom súde. Toto združenie v stanovisku vyzvalo poslanca, že ak má konkrétne poznatky pre svoje obvinenie, jeho základnou povinnosťou je oznámiť ich orgánom činným v trestnom konaní, aby mohli byť zo súdnictva vyčlenení skorumpovaní sudcovia. Inak sa to dá podľa ZOJ vnímať len ako zneužívanie jeho postavenia na bezdôvodné škandalizovanie mnohých poctivých sudcov pri presadzovaní jeho politických zámerov. Vo vyhlásení ZSS, pod ktoré sa podpísal prezident združenia Juraj Sopoliga, sa zas uvádzalo, že dôrazne protestujú proti uvedenému výroku, ktorý nie je možné považovať za oprávnenú kritiku, ale za neakceptovateľné ohováranie a dehonestáciu súdnej moci. Na margo toho, že ho kritizuje aj Juraj Sopoliga, uviedol Baránik, že je výsmechom spravodlivosti, keď jeden z najbližších spolupracovníkov Štefana Harabina, človek, ktorý bol hlavným organizátorom amorálnych tzv. diskriminačných žalôb podaných veľkou časťou sudcov, sa dovoláva ospravedlnenia od jediného poslanca z radov právnikov, ktorý otvorene hovorí o praktickej nemožnosti dovolania sa práva na slovenských súdoch.


Brusel navrhuje, aby Severné Írsko zostalo s EÚ v colnej únii

Britská premiérka Theresa Mayová návrh označila za možné ohrozenie ústavného poriadku krajiny.

BRUSEL. Európska únia, ktorú znepokojuje, že sa rýchlo míňa čas na vyjednávania o vystúpení Veľkej Británie z bloku, zverejnila svoj prvý návrh právnej dohody o brexite na základe doterajších výsledkov rokovaní. Najspornejšia časť v stredu zverejneného textu sa týka prepravy tovarov, služieb a ľudí medzi Írskom ako členskou krajinou EÚ a Severným Írskom, ktoré je súčasťou Veľkej Británie. Náčrt dohody zo strany EÚ navrhuje, že Severné Írsko zostane v colnej únii s EÚ, čím by sa vytvorila virtuálna hranica medzi Britániou a jej vlastným územím.Predsedníčka britskej vlády Theresa Mayová okamžite označila časť 120-stránkového dokumentu za neprijateľnú a za možné ohrozenie ústavného poriadku krajiny. Tento návrh by "podkopal ústavnú integritu Veľkej Británie", uviedla premiérka. Hlavný vyjednávač Európskej únie pre brexit Michel Barnier však naznačil, že na prekonanie niektorých colných otázok sa môžu nájsť "technické riešenia" a poprel, že EÚ vnucuje Británii nejaké vnútorné hranice.


UniCredit chce presunúť záporné úrokové sadzby na bohatých klientov

Stala by sa prvou veľkou bankou v eurozóne, ktorá krok urobí.

PARÍŽ/RÍM. Talianska banka UniCredit sa pripravuje na presunutie negatívnych úrokových sadzieb na bohatších klientov. Informovala o tom agentúra AFP, ktorá sa odvolala na šéfa talianskej banky s tým, že by sa tak malo stať na budúci rok. UniCredit by sa tak stala prvou veľkou bankou v eurozóne, ktorá tento krok urobí. "Negatívne úrokové sadzby sa budú stále vo väčšej miere presúvať na klientov s vysokými vkladmi," povedal v rozhovore pre televíznu stanicu BFM Business generálny riaditeľ UniCredit Jean-Pierre Mustier. Negatívne úrokové sadzby by sa mali týkať klientov s vkladmi nad 100-tisíc eur. Európske komerčné banky dlhodobo zápasia s extrémne nízkymi až negatívnymi úrokovými sadzbami, prostredníctvom ktorých sa Európska centrálna banka (ECB) usiluje podporiť ekonomiku. Začiatkom septembra ECB posunula depozitnú sadzbu hlbšie do záporného teritória z -0,4 percenta na -0,5 percenta. To znamená, že komerčné banky budú platiť ECB ešte viac za držanie svojich vkladov. Aj keď negatívne úrokové sadzby znižujú ziskovosť bánk, do dnešných dní sa iba niekoľko malých bánk v eurozóne rozhodlo presunúť náklady s tým spojené na klientov, aj to iba s najvyššími vkladmi. Mustier signalizoval, že UniCredit zaujme podobný postoj. "Musíme chrániť najzraniteľnejších (drobných) klientov," povedal šéf UniCredit. Čo sa týka skupiny veľkých klientov, banka bude postupovať "prípad od prípadu," pričom týmto klientom ponúkne alternatívy". UniCredit je najväčšia talianska banka, zároveň je najväčšou bankou v Rakúsku a kontroluje aj výrazné podiely na trhu viacerých krajín východnej Európy. Podľa údajov agentúry Bloomberg UniCredit generuje takmer 50 percent svojich tržieb v Taliansku, zhruba 20 percent v Nemecku, deväť percent v Rakúsku a približne 22 percent v ďalších európskych krajinách.


Hamšík je na Slovensku, trénuje s hráčmi Podbrezovej

Loading
 ... PODBREZOVÁ. Slovenský futbalový reprezentant Marek Hamšík do konca aktuálneho týždňa absolvuje tréningy s tímom FK Železiarne Podbrezová. V súčasnosti už hráč čínskeho Ta-lienu I-fang figuruje v nominácii trénera Pavla Hapala na blížiace sa duely proti Maďarsku (21. marca v Trnave) a Walesu (24. marca v Cardiffe) v rámci E-skupiny kvalifikácie o postup na budúcoročné majstrovstvá Európy. Informácie prinieslo oficiálne konto účastníka Fortuna ligy z Horehronia na facebooku i instagrame.


Muža zo Sydney obvinili, že odcestoval do oblasti konfliktu v Sýrii

Je to prvýkrát, čo v Austrálii niekoho obvinili z uvedeného trestného činu.

SYDNEY. Dvadsaťpäťročný muž z austrálskeho Sydney sa v stredu postavil pred súd pre obvinenie, že odcestoval do Sýrie bojovať v radoch teroristickej organizácie. Informovala o tom polícia. Austrálska federálna polícia zatkla Belala Betku v utorok a obvinila ho z niekoľkých trestných činov, vrátane nového zločinu "vniknutia do cudzej krajiny s úmyslom zapojiť sa do nepriateľských činností". Je to prvýkrát, čo v Austrálii niekoho obvinili z uvedeného trestného činu, za ktorý môže odsúdená osoba dostať doživotné väzenie. Na súde neboli predložené žiadne dôkazy a muža poslali do väzby; na súd má prísť znova v priebehu tohto týždňa, informovala austrálska tlačová agentúra AAP. Polícia obviňuje muža, že v marci 2015 odcestoval do oblasti konfliktu v Sýrii a do Austrálie sa vrátil v októbri 2015. Polícia dodala, že muža zatkla v rámci vyšetrovania prípadu, týkajúceho sa prania špinavých peňazí. Tento rok už skôr boli počas uvedeného vyšetrovania zatknutí traja ľudia, napísala agentúra DPA.


Danko chce návrh zákona o poľovníctve preložiť na september

Proti zákonu uplynulé týždne vystúpili skoro všetky najväčšie poľnohospodárske organizácie.

BRATISLAVA. Predseda parlamentu Andrej Danko navrhne na júnovej schôdzi NR SR, ktorá začína už v utorok, preloženie vládneho návrhu zákona o poľovníctve na septembrovú schôdzu parlamentu. Stane sa tak z dôvodu, že v ňom nie sú dohodnuté všetky legislatívne parametre. Informoval o tom v pondelok po rokovaní koaličnej rady predseda Smeru-SD Robert Fico. Proti tomuto návrhu uplynulé týždne ostro vystúpili zástupcovia Rady poľnohospodárskych a potravinárskych samospráv SR (RPPS), ktorú tvorí päť najreprezentatívnejších organizácií v agropotravinárskom sektore Slovenska, a tiež zástupcovia Vidieckej platformy a Spolku farmárov Slovenska."Andrej Danko nás na rokovaní koaličnej rady informoval, že tento zákon preloží na september. Pri zákone o poľovníctve je totižto každý expert, pretože skoro každý druhý poslanec je poľovník, a takto do zákona vnáša nejaké svoje osobné pohľady. Aj preto v ňom nie sú dohodnuté všetky parametre,“ uviedol v pondelok Robert Fico.Poľnohospodári očakávali od nového zákona o poľovníctve najmä riešenie škôd spôsobených poľovnou zverou na poľných kultúrach, no tak sa podľa farmárov v návrhu nestalo. "Tieto škody sa každoročne zvyšujú. Sú spôsobované na celom území Slovenska vzhľadom na neobmedzenú migráciu zveri, aj cezhraničnú. Poľnohospodár často nevlastní pôdu, platí nájom, ale úrodu mu zničí zver. Naproti tomu vlastník poľovného revíru svoj značný nájom dostane bez obmedzenia,“ ozrejmila hovorkyňa Slovenskej poľnohospodárskej a potravinárskej komory (SPPK), ktorá je členom RPPS, Jana Holéciová."Zákon nerieši základný problém vzniku škôd na poľných kultúrach spôsobených premnoženou zverou, konzervuje súčasný stav a ukladá ešte ďalšie povinnosti užívateľom poľovných pozemkov, teda pestovateľom, ktoré ich neprimerane aj finančne zaťažujú. V návrhu zákona o poľovníctve žiadame o možnosť zohľadnenia tzv. objektívnej zodpovednosti, ako aj ďalších, podľa poľnohospodárov dôležitých pripomienok. V prípade neakceptovania požiadaviek poľnohospodárov požadujeme zastavenie ďalšieho legislatívneho procesu,“ reagoval začiatkom júna podpredseda SPPK Miroslav Štefček.


McDonald´s otvorí ďalšie prevádzky na Slovensku

BRATISLAVA. Posledné roky sa reťazcu McDonald´s na Slovensku darí. Vlani mu oproti roku 2016 napríklad tržby stúpli o viac ako 13 percent na 75 miliónov eur. Americký reťazec s rýchlym občerstvením sa aj preto plánuje tento rok na Slovensku rozširovať. „V roku 2018 plánujeme počet reštaurácií zvýšiť, presný počet je skoro komunikovať,“ povedal pre web trend.sk PR manažérka českého a slovenského McDonald's Zuzana Svobodová. K expanzii sa tak firma odhodláva po viac ako troch rokoch. Naposledy prevádzku otvorila koncom roka 2014 v bratislavskom nákupnom centre Bory Mall. V súčasnosti má McDonald´s na Slovensku okolo 30 reštaurácií. Z toho tretina sú takzvané franšízy. Cez ne môže majiteľ značky udeliť povolenie inému podnikateľovi na predaj produktov alebo poskytovanie služieb pod svojím menom. McDonald's patrí aj medzi prvé zahraničné franšízové koncepty, ktoré prišli na náš trh. Prvú reštauráciu otvoril v Banskej Bystrici. Tá bola ich vlastnou prevádzkou a až keď sa tu „oťukali“, začali sieť rozvíjať prostredníctvom franšízantov. Vyššie tržby môže mať reťazec aj preto, že sa v minulom roku rozhodol zdražiť svoje ceny za sendviče či dezerty. Na zozname zdražených jedál je 32 položiek. Patrí medzi ne napríklad Big Tasty Bacon, McChicken, Big Mac, ale aj ľadová káva alebo niektoré zmrzliny. „Áno, zdražili sme niektoré vybrané produkty zhruba o desať centov,“ priznala pre SME hovorkyňa McDonald´s Zuzana Svobodová. Dodala však, že za zvyšovanie cien jedál môžu drahšie suroviny, z ktorých sa sendviče či zmrzlina vyrábajú. Zisková marža slovenskej firmy sa však postupne znižuje. Kým ešte v roku 2010 dokázal McDonald’s na Slovensku podľa prepočtov analytického webu Finstat.sk zarobiť 11 eur z každých sto eur od zákazníka, vlani to bola len polovica.


Parlament odmietol Beblavého návrh zrušiť niekoľko dokumentov pre SP

Neprešli ani navrhované zmeny ohľadom bezpečnosti pri práci.

BRATISLAVA. Nezaradení poslanci NR SR Miroslav Beblavý a Simona Petrík (Spolu) chceli návrhom novely zákona o sociálnom poistení odstrániť administratívnu záťaž pre podnikateľov, ktorá nie je nevyhnutná pre riadny výkon činnosti Sociálnej poisťovne v oblasti výkonu sociálneho poistenia a výkonu kontroly. Návrh však parlament v utorok neschválil. Legislatívna úprava mala odbúrať povinnosti pre tých zamestnávateľov, ktorí sa zapisujú do obchodného registra a majú teda povinnosť predkladať do zbierky listín vedenej registrovým súdom dokumenty podľa zákona o obchodnom registri. "Ide o množstvo korporátnych dokumentov, ako napr. spoločenské zmluvy, zakladacie listiny, stanovy, rozhodnutia jediného spoločníka, zápisnice z valných zhromaždení a pod., ktoré sú povinne vkladané do zbierky listín, no zároveň ich automaticky a bezúčelovo vyžadujú k predloženiu aj zamestnanci Sociálnej poisťovne vykonávajúci kontrolu podľa zákona o sociálnom poistení," tvrdili predkladatelia. Poslancom parlament neschválil ani návrh novely zákona o bezpečnosti a ochrane zdravia pri práci. Miroslav Beblavý a Simona Petrík navrhovali odstrániť nejednotnosť vo výklade povinnosti zamestnávateľa podľa zákona o bezpečnosti a ochrane zdravia pri práci v spojení s ustanoveniami Zákonníka práce, ktorý upravuje definíciu "právnych predpisov a ostatných predpisov na zaistenie bezpečnosti a ochrany zdravia pri práci", s ktorými je zamestnávateľ povinný oboznamovať každého zamestnanca. Medzi tieto predpisy totiž patria podľa Zákonníka práce aj dopravné predpisy. Plnenie povinnosti oboznamovať pravidelne zamestnancov s dopravnými predpismi je podľa názoru predkladateľov v praxi nereálne a obsolentné. "Ak je zamestnanec držiteľom príslušného vodičského oprávnenia, je úplne nadbytočné prenášať na zamestnávateľov povinnosť oboznamovať ho so skutočnosťami, ktoré sú predmetom osobitnej odbornej spôsobilosti, na základe ktorých sa získava vodičský preukaz,“ uviedli. Povinnosť prevádzkovateľa motorového vozidla, ktorým je právnická osoba zverujúca vozidlo inej osobe, viesť o prevádzke vozidla a jeho vodičovi evidenciu, sa neodstráni. Parlament odmietol aj novelu zákona o cestnej premávke z dielne Miroslava Beblavého a Simony Petrík. Týmto spôsobom sa mala podľa nich znížiť administratívna záťaž.


Britskí poslanci prešetria, či Corbyn spolupracoval s československou ŠtB

Bývalý príslušník tajnej komunistickej polície v Československu tvrdí, že líder britských labouristov s ním v 80. rokoch vedome spolupracoval.

LONDÝN. Britskí poslanci chcú požiadať bývalého príslušníka niekdajšej československej Štátnej bezpečnosti (ŠtB) Jána Sarkocyho, aby poskytol dôkazy o tom, že v minulosti spolupracoval so súčasným lídrom labouristov Jeremym Corbynom. Informoval o tom v utorok spravodajský server International Business Times. Sarkocy, ktorý dnes žije neďaleko Bratislavy, minulý týždeň uviedol, že Corbyn v 80. rokoch vedome spolupracoval s československou ŠtB a že za to dostával peniaze. Tvrdí tiež, že sa s Corbynom stretával počas svojho pôsobenia v Londýne. Dochované archívne materiály však podľa servera Novinky.cz vedomú Corbynovu spoluprácu s ŠtB nepotvrdzujú. Aféru okolo Corbyna spustili minulý týždeň články v britskej bulvárnej tlači. Corbyn akúkoľvek spoluprácu s komunistickou ŠtB dôrazne popiera a Sarkocyho tvrdenia označuje za úplne vymyslené. Podľa názoru odborníkov Corbyn, výrazný kritik kapitalizmu, nemusel vôbec vedieť, že sa stretáva s komunistickými agentmi, a ŠtB ho mohla využívať len ako "užitočného idiota", aby získala informácie o činnosti britských tajných služieb. Denník Daily Telegraph v pondelok informoval, že celú záležitosť chcú preskúmať členovia výboru britského parlamentu pre zahraničné záležitosti, ktorý tvoria zástupcovia viacerých strán. Poslanci podľa zistení Daily Telegraphu plánujú vyzvať Jána Sarkocyho, aby prišiel do britského parlamentu a poskytol tam dôkazy o svojich údajných stretnutiach s Corbynom a ďalšími labouristickými politikmi. Je možné, že budú požadovať vysvetlenia aj od samotného šéfa Labouristickej strany. Na otvorenosť a transparentnosť v celej záležitosti vyzvala Corbyna aj britská konzervatívna premiérka Theresa Mayová.


Iracký súd vydal zatykač na kurdského viceprezidenta

Zatykač na Kosrata Rasúla vydali za to, že údajne urazil irackú armádu.

BAGDAD. Súd v Bagdade vo štvrtok vydal zatykač na viceprezidenta irackého Kurdistanu Kosrata Rasúla. Stalo sa tak po tom, čo politik údajne urazil iracké ozbrojené sily tvrdením, že "okupujú" spornú provinciu Kirkúk. Urážka armády je v Iraku zákonom zakázaná. Je však nepravdepodobné, že by Rasúla po vydaní zatykača úrady zatkli, keďže federálne súdy nemajú v autonómnom kurdskom regióne vynútiteľnú autoritu. V Iraku sa v súčasnosti prehlbujú spory medzi centrálnou vládou v Bagdade a Kurdmi. S tým súvisí odchod kurdských síl zo sporných oblastí na severe a východe Iraku, ktoré mali pod správou odvety, ako ich oslobodili od teroristickej organizácie Islamský štát v roku 2014. V pondelok a v utorok vládni vojaci získali pod svoju kontrolu etnicky zmiešané mesto Kirkúk a jeho ropné polia, ako aj časti provincií Ninive a Dijálá.


Izrael plánuje stavať ďalšie obydlia v Predjordánsku

Niektoré výstavby sú v izolovaných osadách hlboko na území Predjordánska.

JERUZALEM. Izrael urobil tento týždeň ďalšie kroky v rámci plánovanej výstavby približne 3000 nových príbytkov v Predjordánsku. Oznámila to vo štvrtok humanitárna organizácie Peace Now s tým, že schvaľovanie výstavby je v rôznych fázach a niektoré sa nachádzajú v izolovaných osadách hlboko na území Predjordánska. Od 20. januára, keď sa úradu prezidenta USA ujal republikán Donald Trump, Izrael oznámil plány na výstavbu celkovo 6742 bytových jednotiek v Predjordánsku a východnom Jeruzaleme. Pričom vlani to bolo 2629 a predvlani 1982, doplnila agentúra AP. Predjordánsko - západný breh rieky Jordán - a východnú časť Jeruzalema obsadil Izrael počas vojny v roku 1967. Tieto územia majú spolu s pásmom Gazy tvoriť budúci palestínsky štát, o ktorého vznik sa Palestínčania už dlhodobo usilujú. Práve preto chcú, aby z Predjordánska odišli všetci izraelskí vojaci i osadníci. Izrael rozlišuje medzi osadami povolenými vládou a nelegálnym osídlením, ktoré je legalizované spätne zákonom. Z medzinárodného hľadiska sú však všetky takéto osady nelegálne a predstavujú prekážku pre blízkovýchodný mierový proces.


Talianska firma by mohla v Janove postaviť nový most už za osem mesiacov

Firma Autostrade vyčlenila 500 miliónov eur na pomoc pozostalým a na nový most.

JANOV. Firma Autostrade per l'Italie, prevádzkovateľ zrúteného Morandiho mosta v Janove, by mohla postaviť nový, oceľový most za osem mesiacov. Informovala o tom v utorok agentúra ANSA s odvolaním sa na výkonnú radu spoločnosti. Rada vyčlenila po nešťastí, pri ktorom prišlo o život 43 ľudí, 500 miliónov eur na pomoc rodinám pozostalých a na stavbu nového mosta. V projekte sa počíta so zapojením spoločností, dodávateľov a projektantov vrátane tých zahraničných, uviedla rada. Plán spoločnosti Autostrade per l'Italie ďalej predpokladá "demoláciu terajších zostávajúcich častí mosta a postavenie nového, oceľového mosta na základe najmodernejších dostupných technológií za osem mesiacov od prijatia potrebných povolení," uviedla výkonná rada spoločnosti. Peniaze po nešťastí vyčlenila z vlastných zdrojov. Podľa plánu, ktorý oznámila už v sobotu, sú peniaze určené rodinám obetí, na stavbu nového mosta, na janovskú dopravu a na zrušenie mýta na niektorých cestách. Talianska vláda, najmä Hnutie piatich hviezd (M5S), chce firme odobrať koncesiu na prevádzkovanie talianskych diaľnic. Šéf M5S Luigi Di Maio ihneď po zrútení mosta uviedol, že ak sa súkromníci nedokážu o cesty starať, bude to musieť urobiť štát. Zodpovednosť za pád mosta je predmetom vyšetrovania. Janovský prokurátor Francesco Cozzi v pondelok povedal, že zatiaľ nie sú vyšetrované žiadne konkrétne osoby ani spoločnosti. Paralelné vyšetrovanie vedie komisia ministerstva dopravy, ktoré riadi Danilo Toninelli z M5S.


V simulovaných eurovoľbách na stredných školách zvíťazili zelení

Volili z ôsmich celoeurópskych strán, druhí skončili liberáli, tretí ľudovci.

BRATISLAVA. V simulovaných voľbách do Európskeho parlamentu na stredných školách by si študenti zvolili stranu Zelení - Európska slobodná aliancia. Do simulovaných volieb, ktoré sa realizovali začiatkom mája, sa zapojilo 5215 študentov. Vyplýva to z výsledkov spoločného projektu Academie Istropolitany Novy a Helsinského výboru pre ľudské práva na Slovensku s názvom Platforma ambasádorov a ambasádoriek európskej demokratickej kultúry, ktoré vo štvrtok počas tlačovej konferencie prezentoval Kálmán Petőcz z Helsinského výboru pre ľudské práva na Slovensku. Petőcz poznamenal, že osobitosťou týchto simulovaných volieb bolo, že žiaci nevolili z portfólia kandidačných listín 31 strán na Slovensku, ale z ôsmich celoeurópskych strán, zastúpených v podobe politických frakcií v Európskom parlamente. Ako priblížil, na vzorke 41 stredných škôl boli rovnomerne zastúpené gymnáziá i stredné odborné školy zo všetkých krajov Slovenska. Celkový počet študentov zúčastnených škôl je 12.295, z toho simulovaných volieb sa zúčastnilo 5215 mladých ľudí. Volebná účasť dosiahla 42,42 percenta, u študentov s aktívnym volebným právom 47,90 percenta. Voľby by podľa výsledkov simulovaných volieb vyhrala strana Zelení - Európska slobodná aliancia so ziskom 23,16 percenta, nasledovala Aliancia liberálov a demokratov pre Európu (20,13 percenta) a Európska ľudová strana (14,29 percenta). Na štvrtom mieste bola Progresívna aliancia socialistov a demokratov (12,77 percenta), nasleduje Európa národov a slobody (8,84 percenta), Európa slobody a priamej demokracie (6,96 percenta), Európski konzervatívci a reformisti (6,67 percenta) a na ôsmom mieste by skončila Európska zjednotená ľavica - Nordická zelená ľavica so ziskom 4,89 percenta hlasov. Ako uviedol Petőcz, začiatkom mája sa realizovali aj simulované voľby na zhruba 200 stredných školách, ktoré organizovalo občianske združenie Pre stredoškolákov. Žiaci si tu vyberali z reálnej ponuky 31 slovenských kandidujúcich strán, pričom na prvom mieste skončila strana ĽSNS so ziskom takmer 16 percent. Ako ďalej doplnil, v simulovaných voľbách získali politické frakcie Európa slobody a priamej demokracie a Európa národov a slobody takmer 16 percent, ktoré sa môžu považovať za formácie, ktorých ideologický a politický odkaz sa veľmi blíži k odkazu ĽSNS. Alexandra Matejková zo Sociologického ústavu Slovenskej akadémie vied (SAV) poznamenala, že na základe výsledkov sa môže vysloviť hypotéza, že mladí ľudia narodení okolo roku 2000 sú výrazne proeurópski a prodemokratickí, pokiaľ je na ich škole dostatočný priestor na systematické vzdelávanie v demokratickej kultúre. Výsledky podľa nej poukazujú na to, že študenti sú väčšinou stotožnení s hodnotami liberálnej demokracie, sú citliví na otázky životného prostredia, cenia si osobné slobody, ale sú vnímaví aj k téme sociálnej spravodlivosti a spravodlivosti vôbec. Projekt nadväzuje na predchádzajúci trojročný projekt s názvom EPAS.a


V dovolenkovom raji vypukli náboženské nepokoje. Srí Lanka vyhlásila výnimočný stav

V okolí cenných budhistických chrámov začali medzi sebou bojovať budhisti s moslimami.

KOLOMBO. Medzi budhistami a moslimami na Srí Lanke vypukli v stredu nové násilné potýčky napriek tomu, že vláda v utorok vyhlásila v krajine na desať dní výnimočný stav. Policajti pri zásahu použili slzný plyn, uviedla agentúra AFP. Podľa agentúry Reuters srílanske úrady oznámili, že budú tri dni blokovať sociálne siete, ako sú facebook, viber či whatsapp, aby zabránili šíreniu násilností. Potýčky vypukli v oblasti turistického mesta Kandy. Vyvolala ich smrť budhistov z väčšinového sinhálskeho etnika, ktorí zomreli po napadnutí skupinou moslimov. Sinhálci potom v odvete začali vypaľovať domy a obchody príslušníkov moslimskej menšiny. Úrady už v pondelok v oblasti vyhlásili zákaz vychádzania. Vláda tam vyslala vojakov a elitné policajné jednotky. Hovorca srílanskej vlády Radzith Senaratne povedal, že vláda požiadala poskytovateľov internetových služieb, aby blokovali sociálne siete, keď sa na facebooku objavili výzvy na útoky na moslimov. Hovorca polície Ruvan Gunasekera oznámil, že počas niekoľkodňových potýčok zahynuli dvaja ľudia - okrem spomínaného budhistu aj mladý moslim, ktorého telo našli v utorok vo vypálenej budove v obci Digana v okrese Kandy. Zničených bolo asi sto domov a obchodov, niekoľko mešít a mnoho áut. Pri stredajších konfliktoch medzi budhistami a moslimami v obci Menikhinna neďaleko mesta Kandy zranili troch zasahujúcich policajtov. Školy v meste Kandy, ktoré je strediskom hojne navštevovanej oblasti s niekoľkými významnými budhistickými pamiatkami a čajovými plantážami, sú v dôsledku nepokojov zatvorené. Sedem ľudí zatkli pre porušenie zákazu vychádzania a provokovanie nepokojov. Teraz je na Srí Lanke hlavná turistická sezóna. Slovensko má najbližšie ambasádu v Indii. "Veľvyslanectvo SR v Dillí upozorňuje cestujúcu verejnosť, aby zvážila návštevu týchto miest, vyhýbala sa možným miestam náboženských potýčok a riadila sa pokynmi miestnych orgánov," uvádza na svojom webe slovenská diplomacia. Častým cieľom turistov je práve posvätné mesto Kandy, kde je podľa budhistickej tradície uložený Buddhov zub, jedna z najcennejších budhistických relikvií. Celé mesto je pretkané sieťou budhistických chrámov a od roku 1988 je súčasťou svetového dedičstva UNESCO. Agentúra AP v utorok napísala, že násilnosti zasiahli niektoré obce v okolí Kandy, nie mesto samo. Podľa AP nie je jasné, ako vyhlásenie výnimočného stavu ovplyvní život na Srí Lanke. V utorok popoludní vraj v metropole Kolombo a v mnohých ďalších obciach neboli prísnejšie bezpečnostné opatrenia viditeľné. Zhruba 75 percent obyvateľov Srí Lanky tvoria Sinhálci, z ktorých veľká väčšina vyznáva budhizmus. Islam vyznáva asi deväť percent obyvateľov Srí Lanky.


Francúzsky minister vnútra vyzval mládež z predmestí, aby zachovala pokoj

Bruno Le Roux uznal právo mladých ľudí na vyjadrenie nesúhlasu, ale kritizoval tých, ktorí situáciu zneužívajú.

PARÍŽ. Francúzsky minister vnútra Bruno Le Roux odsúdil v pondelok vlnu pouličných nepokojov na parížskych predmestiach, pričom vyzval na zachovanie pokoja a dôvery voči vyšetrujúcim orgánom. Pouličné nepokoje a demonštrácie sa v niektorých mestách Francúzska odohrávajú už vyše týždňa a sú protestom proti policajnému násiliu, ktorého terčom sa naposledy stal černošský mladík Théo. Denník Le Parisien v pondelok informoval, že po sobotňajších pouličných násilnostiach na parížskom predmestí Bobigny sa v nedeľu podvečer odohrávali výtržnosti aj na predmestí Argenteuil, kde polícia zadržala 11 ľudí vrátane ôsmich mladistvých. Le Roux v pondelok vyzval mládež z predmestí, aby dôverovala vyšetrovacím orgánom, ktoré sa zaoberajú podozrením zo znásilnenia uvedeného mladíka. "Vyzývam na zodpovednosť, pokoj a dôveru v súdnictvo," vyhlásil Le Roux podľa spravodajského portálu France Info. Uznal právo mladých ľudí na vyjadrenie nesúhlasu, ale kritizoval tých z nich, ktorí situáciu zneužívajú na ničenie cudzieho majetku. Hnev najmä mladých ľudí žijúcich na parížskych predmestiach vyvolal najnovší prípad použitia neprimeranej sily policajtmi. K incidentu došlo 2. februára v meste Aulnay-sous-Bois v severovýchodnej časti metropolitnej oblasti Paríža. Obeťou násilia pri kontrole totožnosti sa stal 22-ročný mladík čiernej pleti menom Théo, ktorého jeden zo zasahujúcich policajtov údajne znásilnil obuškom. Policajt však toto tvrdenie odmieta. Policajná inšpekcia dospela vyšetrovaním k záveru, šlo nešlo o zámer, ale skôr o "zatýkanie, ktoré sa nejako zvrtlo". Zadržaný muž utrpel vážne zranenie v oblasti konečníka a musel sa podrobiť operácii.


S fungovaním demokracie sú nespokojné dve tretiny Slovákov

BRATISLAVA. S fungovaním demokracie na Slovensku je nespokojných 68 percent Slovákov. Naopak spokojných so stavom demokracie je 29 percent ľudí. Ukázal to prieskum CSES a ISSP Slovensko 2016, v ktorom od 13. októbra do 28. novembra 2016 odpovedalo 1150 dospelých respondentov. Oľga Gyárfášová z Fakulty sociálnych a ekonomických vied Univerzity Komenského v Bratislave, ktorá v piatok (3. 2.) výsledky prieskumu prezentovala, poukázala na pokles spokojnosti vo vnímaní demokracie. "V porovnaní s hodnotením respondentov z roku 2010 vidíme pokles kladných hodnotení, je tam takmer desaťpercentný prepad," spresnila. Najmenej spokojní s demokraciou na Slovensku sú podľa zistení prieskumu voliči ĽSNS a SMK. "Naopak, nadpriemerne spokojní sú voliči strany Smer, ale aj Sme rodina a prekvapujúco opozičnej strany SaS," uviedla sociologička. Spokojnosť s demokraciou vyjadrili tiež starší ľudia nad 60 rokov, obyvatelia menších obcí a ľudia so základným alebo učňovským vzdelaním. Miera spokojnosti sa výrazne líši podľa krajov. "Najspokojnejší sú obyvatelia Trenčianskeho kraja, najmenej Košického," spresnila Gyárfášová, ktorá dodala, že aj tento prieskum potvrdil úzku súvislosť medzi mierou spokojnosti s demokraciou a hodnotením ekonomickej a sociálnej situácie. Sociologička tiež upozornila na to, že ľudia strácajú pocit o zmysluplnosti svojho hlasu vo voľbách. "To percento ľudí, ktorí sú presvedčení o tom, že je dôležité komu dajú hlas, že to robí demokraciu živým mechanizmom, klesol zo 46 percent v roku 2010 na 32 percent v roku 2016," informovala. Podobne vyšli aj názory respondentov na otázku, či záleží na tom, kto je pri moci, či vládne ľavica alebo pravica, liberáli alebo konzervatívci, tí ktorí presadzujú alebo naopak odmietajú proeurópsku integráciu. "V roku 2010 tomu pripisovalo dôležitosť 49 percent ľudí, v roku 2016 už len 37 percent. "To, že sa zvyšuje pocit, že neexistujú zmysluplné alternatívy, je na tomto dobre dokumentovateľné," komentovala zistenia Gyárfášová. Výskum zisťoval aj postoje verejnosti k európskej integrácii. Podľa očakávania sú najprotieurópskejší voliči ĽSNS. Na opačnom póle sú voliči OĽaNO a tiež voliči Sme rodina. Gyárfášová upozornila, že porovnanie s výsledkami z roku 2014 poukazuje na pokles podpory ďalšej proeurópskej integrácie v prípade všetkých strán s výnimkou SNS, kde dokonca prišlo k miernemu nárastu. Prieskum CSES a ISSP Slovensko 2016 bol realizovaný metódou startifikovaného náhodného výberu. Zber dát uskutočnila agentúra TNS Slovakia.


Fico chce prinútiť mimovládky, aby zverejnili financie zo zahraničia

Pri každej jednej organizácii tretieho sektora bude napísané, kto ju financuje, povedal expremiér pre Tablet.tv.

BRATISLAVA. Predseda Smeru a expremiér Robert Fico oznámil prípravu zákona, na základe ktorého budú musieť mimovládne organizácie zverejňovať podrobnosti o svojom financovaní vrátane prijatých peňazí zo zahraničia. Fico to povedal v rozhovore na internetovej spravodajskej televízii Tablet.tv, v ktorom opäť obvinil tretí sektor zo snahy privodiť pád vlády po februárovej vražde novinára Jána Kuciaka a jeho partnerky. "Na jeseň pôjde do snemovne zákon. Pri každej jednej organizácii tretieho sektora bude napísané, kto ju financuje, či je to zahraničia, alebo to nie je zo zahraničia. Chceme sprehľadniť, odkiaľ sú finančné toky," povedal Fico k cieľom nového zákona. Dodal, že register umožní zistiť spôsob financovania konkrétnej organizácie a v tejto súvislosti Fico opakovane zmienil amerického finančníka a filantropa maďarského pôvodu Georgea Sorosa. "Nech tretí sektor robí v oblasti ľudských práv, umenia a ďalších vecí. Ak chce pán Soros financovať vydávanie kníh, to beriem. Ak niekto financuje časť tretieho sektora a tento sektor robí protivládne demonštrácie, tak s tým nemôžem súhlasiť," povedal Fico. Za predošlé Ficove výroky o snahe tretieho sektora privodiť pád vlády vlády organizátori protivládnych demonštrácií podali na expremiéra minulý týždeň trestné oznámenie pre ohováranie a šírenie poplašnej správy. Podrobnosti o pripravovanom zákone o uverejňovaní pôvodu peňazí mimovládnymi organizáciami zatiaľ nie sú známe. Predseda najmenšej koaličnej strany Most-Híd Béla Bugár portálu Aktuality.sk povedal, že sa neobáva podobného vývoja ako v Maďarsku. Tamojšia koalícia premiéra Viktora Orbána presadila okrem iného protiimigračné zákony, ktoré sú namierené najmä proti organizáciám, ktoré podporuje Soros. Napríklad nadácie na Slovensku musia už v súčasnosti nechať overiť svoje účtovníctvo za príslušný rok audítorom, ak od tretích osôb dostali celkovo viac ako 200-tisíc eur.


Víťazom prvej alpskej etapy sa stal Quintana, Sagan si udržal zelený dres

Alaphilippe riskoval

Vyššie ako na Gerlach

Online prenos

Profil etapy

Šoumen Oss

Bennettov pád

Fotogaléria

Video

18. etapa: Embrun - Valloire - výsledky: EMBRUN. Kolumbijský cyklista Nairo Quintana triumfoval vo štvrtkovej 18. etape 106. ročníka Tour de France a vrátil sa do boja o celkové poradie, keď sa posunul z 12. na 7. miesto. Jazdec stajne Movistar sa presadil v záverečnom stúpaní na Col du Galibier a náročnú 208 km dlhú horskú trasu z Embrunu do Valloire zvládol za 5:34:15 h. Druhý skončil Francúz Romain Bardet z Ag2r (+1:35 min), ktorý si vybojoval bodkovaný dres, tretí finišoval Kazach Alexej Lucenko z Astany (+2:28). Žltý dres si udržal Francúz Julian Alaphilippe z QuickStepu. Hneď od štartu sa tuho bojovalo o únik a keďže jediná rýchlostná prémia nasledovala ešte pred Col de Vars, Peter Sagan si musel kontrolovať situáciu na čele, aby mu neunikli konkurenti z bodovacej súťaže. To sa nestalo. Ako prví sa dostali dopredu Alexej Lucenko (Astana) a Pierre-Luc Périchon (Cofidis), ktorí spolu zdolali aj prvú vrchársku prémiu. Krátko po nej sa však všetko spojilo a čakalo sa na ďalšie pokusy. K definitívnemu úniku dňa prišlo až po vyše 50 kilometroch, keď sa od hlavného balíka oddelila veľká 34-členná skupina. Na čele pelotónu pracovali najmä jazdci QuickStepu a Ineosu, ale náskok úniku rýchlo narastal. Čelná skupina mala onedlho vyše päť minút k dobru. Do konca však zostávalo stále ešte 130 km a všetky tri ťažké prémie. Z vedúcej skupiny si musel vystúpiť Périchon, ktorého uštipla včela a potreboval ošetrenie. Na vrchol Col de Vars prišiel ako prvý Wellens a v súťaži o bodkovaný dres si polepšil o ďalších desať bodov. Pelotón strácal vyše sedem minút a Quintana sa vo virtuálnom poradí posúval stále vyššie a vyššie. Na zjazde z Col de Vars mali v pelotóne tvrdý pád George Bennett (Jumbo) a Nicolas Roche (Sunweb), ale aj keď dotlčení, obaja sa znovu posadili na bicykle a pokračovali. V čelnej skupine sa vydali dopredu Van Avermaet a Julien Bernard (Trek-Segafredo), no pred vrcholom prémie na Col d'Izoard ich dobehli ďalší cyklisti z úniku. V hlavnom poli sa na náročnom stúpaní síce neútočilo, no jazdci Movistaru udávali vysoké tempo, i keď mali vpredu Quintanu, a tak skupinu favoritov skresali na približne 25 pretekárov. Sagan a ďalší šprintéri v tom čase už jazdili v grupette s vyše desaťminútovou stratou na okresaný pelotón. Na úpätí posledného stúpania na Col du Galibier (2642 m nad morom, 23 km, 5,1%) mala čelná skupina k dobru vyše päť minút. Prvých päť km stúpania bolo do 3,5%, ďalších jedenásť do 6%, no potom prišli pasáže so sklonom nad 10% a práve tie mali preveriť najlepších vrchárov v úniku i pelotóne. Už od začiatku však z čelnej skupiny odpadávali jazdci, medzi prvými držiteľ bodkovaného dresu Wellens. Postupne aj ďalší a tak na čele zostala len trojica Lucenko, Bardet a Quintana, ktorý päť km pred vrcholom vyrazil sám, rýchlo si vytvoril minútový náskok a išiel si pre etapové víťazstvo i posun do Top 10 celkového poradia. V pelotóne predvádzal opäť výborný výkon Alaphilippe, líder klasifikácie sa držal v hlavnej skupine a bolo zrejmé, že si žltý dres oblečie aj v piatok. Quintana si priniesol na prémiu náskok 1:42 na Bardeta a šesť minút na zredukovanú skupinu favoritov na celkové poradie, okrem 40 bodov do vrchárskej súťaže si pripísal aj desať bonifikačných sekúnd. Bardet zobral 30 b a po etape si obliekol bodkovaný dres. Z hlavnej skupiny pred vrcholom zaútočil Egan Bernal a vypracoval si náskok 30 s, po ňom prišiel druhý útok Ineousu v podobe Gerainta Thomasa, no tam už reagovali Thibaut Pinot, Emanuel Buchmann, Steven Kruijswijk i ďalší a dobehli ho. Manko nabral Alaphilippe, no mohol sa spoľahnúť na svoje výborné zjazdárske schopnosti. Tie dokonale predviedol, keď čoskoro dobehol Thomasovu skupinu a z jeho náskoku na čele poradia nakoniec ukrojil len Bernal.


Johnson vyhral štvrté kolo súboja o post lídra konzervatívcov

Johnson získal 157 hlasov, o 14 viac ako v treťom kole.

LONDÝN. Britský exminister zahraničných vecí Boris Johnson vo štvrtok zvíťazil aj vo štvrtom kole súboja o post nového lídra Konzervatívnej strany, ktorý sa stane aj britským premiérom. Od konzervatívnych poslancov získal 157 hlasov, o 14 viac než v treťom kole. Informovala o tom televízia BBC. Do ďalšieho kola, ktoré sa uskutoční ešte vo štvrtok, postupujú aj ďalší dvaja kandidáti: minister životného prostredia Michael Gove získal 61 hlasov (+10) a minister zahraničných vecí Jeremy Hunt dostal 59 hlasov (+5). Zo súboja vypadol minister vnútra Sajid Javid, ktorý získal len 34 hlasov (-4). Konzervatívni poslanci musia hlasovať dovtedy, kým nezostanú dvaja finalisti, z ktorých si jedného vyberie okolo 160.000 členov Konzervatívnej strany.


STĹPČEK PETRA SCHUTZAPo predčasných voľbách by to bolo zrejme iba z dažďa pod odkvap

Opozícia ani z matky všetkých koaličných škandálov nevyťažila vlastný rast.

Zjavný dištanc organizátorov protestov od politickej opozície, keď nešetril i vyhláseniami, že s ňou nemajú nič spoločné,nie je pekné vysvedčenie pre SaS, OĽANO a spol. A naznačuje s veľkou silou,že propaganda Smer-SNS-Híd na motívy „niet inej alternatívy“ či „blázni, poloblázni a daňoví podvodníci“ sa zakorenila aj v prostredí, ktorého základnou pozíciou je „dosť bolo Fica“ (Pellegriniho?). Takmer žiadnu rolu,ktorá im bola prisúdená pri stupňovaní tlaku na odchody Fica a Kaliňáka, by opozícia mala vziať ako včasnú inšpiráciu na zmeny k lepšiemu aj seba samej. Výrečným upozornením, že má na čom pracovať, sú aj prvé preferencie, keď ani z matky všetkých koaličných škandálov nevyťažila vlastný rast. Predčasné voľby sú azda najsprávnejší exit z krízy dôvery, ale blížiť sa k nim s prognózou kópie dnešného rozloženia síl nie je záruka slušnejšej budúcnosti. Ak sa nezmátožia, bude to iba z dažďa pod odkvap.